text:
ETUKULWA 1
“Tala, Kalunga ketu Oye ou”
1, 2. (a) Omapulo elipi ngeno to kala wa hala okupula Kalunga? (b) Moses okwa li a pula Kalunga shike?
DILADILA ashike ngeno to popi naKalunga! Ediladilo olo kali kumwifa tuu, omupangeli weshito alishe ta popi naave! Otashi dulika u ongaonga pehovelo, ndele lwanima oto ka dula okunyamukula. Diladila ashike ngeno Jehova te ku pwilikine, te ku nyamukula nokwe ku lombwela nokuli kutya owa manguluka okupula keshe shimwe. Ndele mbela oto ka kala wa hala oku mu pula shike?
2 Nalenale, okwa li omulumenhu oo a li ta dulu okupula Jehova keshe shimwe, nomulumenhu oo edina laye oMoses. Otashi dulika u kale wa kuminwa epulo olo a li a pula Kalunga. Ka li a pula kombinga yaye mwene, yonakwiiwa yaye ile yonghalo yovanhu. Ndele ponhele yaasho, okwa li a pula edina laKalunga. Otashi dulika u diladile kutya Moses ka li a wana okupula ngaho, molwaashi okwa li e shii nale edina laKalunga. Ndele epulo laye oli na eityo lomoule. Moses okwa li a pula epulo la fimanenena, nenyamukulo kepulo olo ole tu kuma atusheni. Otali tu kwafele opo tu katuke eenghatu da fimana opo tu ehene popepi naKalunga. Ngahelipi mbela? Natu ka konakoneni oshikalimo sheenghundafana odo dikonekwedi.
3, 4. Oiningwanima ilipi ya tetekela eenghundafana daKalunga naMoses, nova li tava kundafana kombinga yashike?
3 Moses okwa li e na omido 80. Okwa ninga omido 40 e li kokule noshiwana shavo shaIsrael, osho sha li moupika muEgipti. Efiku limwe fimbo Moses a li ta lifa oimuna yaxemweno, okwa li a mona oshiningwanima shikumwifi. Okwa li a mona oshixwa sheno sha tema omundilo, ndele itashi lungwina po. Oshixwa osho osha kala ashike sha tema, tashi taima sha fa onyika ya tema i li komhunda. Moses okwa li a ehena popepi opo e shi konenene. Ka li tuu a haluka eshi a uda ondaka tai popi naye tai di mokati komundilo! Kalunga naMoses ova kala tava popya oule wefimbo okupitila momweengeli. Ngaashi tu shi shii, Kalunga okwa li a lombwela Moses a shune kuEgipti a ka mangulule oshiwana shaIsrael moupika, ndele Moses okwa kala ta ongaonga okutambula ko oshinakuwanifwa osho, a li a hala ashike okutwikila ngeno nonghalamwenyo yaye ehe na mbudi. — Exodus 3:1-12.
4 Moses okwa li ta dulu okupula Kalunga kombinga yakeshe shimwe. Ndele didilika epulo olo a pula a ti: “Ndelenee ame ngenge handi uya kOvaisrael ndee handi va lombwele: Kalunga kooxe okwa tuma nge kunye, ndee tava pula nge: Olyelye edina laye? Ohandi va nyamukula shike?” — Exodus 3:13.
5, 6. (a) Epulo laMoses otali tu hongo oushili u liwetikile wa fimana ulipi? (b) Oshinima sha puka shilipi sha ningwa po shi na sha nedina laKalunga? (c) Omolwashike shididilikwedi eshi Kalunga a hololela ovanhu edina laye?
5 Tetetete, epulo olo otali tu hongo kutya Kalunga oku na edina. Osha fimana okudimina oushili oo kutya Kalunga oku na edina, ashike vahapu inava dimina oushili oo u liwetikile. Edina laKalunga ola kufwa mo momatoloko mahapu Eembibeli nola pingenwa po nomadinafimaneko ngaashi “Omwene” nosho yo “Kalunga.” Oshinima osho sha ningwa komalongelokalunga oshinyikifa oluhodi nosha puka filufilu. Ngeenge owa shakene nomunhu oshikando shotete, oho mu pula oshike? Mbela iho mu pula edina laye? Nafye opo tu shiive Kalunga, otwa pumbwa tete okushiiva edina laye. Kalunga oku na edina; ke fi omulikaleli oo itatu dulu okushiiva ile okuuda ko omaukwatya aye. Nonande iha monika, Kalunga omunhu e na edina, nedina laye oJehova.
6 Molwaashi Kalunga okwa hololela ovanhu edina laye, osha yela kutya okwa hala tu hafele oufembanghenda mukumwifi nowa tongomana. Okwa hala tu mu shiive notu ehene popepi naye. Okuninga ngaho oshi li etokolo la denga mbada monghalamwenyo yetu. Ndele Jehova okwa ninga shihapu shihe fi ashike oku tu lombwela edina laye. Okwe tu honga yo eityo lalo.
Eityo ledina laKalunga
7. (a) Edina laKalunga otali ti lelalela shike? (b) Moses okwa li a hala lela okushiiva kombinga yashike eshi a li a pula edina laKalunga?
7 Jehova oye mwene e liluka edina olo, noli na eityo le likalekelwa. Edina “Jehova” otali ti lelalela “Oha ningifa.” Oye a shita oinima aishe. Otashi tu kumwifa neenghono okukala tu shii kutya oye a shita oinima aishe. Ndele mbela olo olo ashike eityo la fimana ledina laKalunga? Osha yela kutya Moses okwa li a hala okulihonga shihapu shi na sha nedina laKalunga. Edina laKalunga ola kala li shiivike okudja nale. Ovanhu ova kala noku li longifa oule womafelemido. Onghee hano, eshi Moses a li a pula Kalunga edina laye, okwa li ta pula shi na sha nomunhu oo e lilwe po kedina olo. Paulelalela, okwa li a hala okutya: ‘Ohandi ka lombwela shike oshiwana shoye shaIsrael shi na sha naave, osho tashi ka pameka eitavelo lavo noku va shilipaleka kutya oto ke va mangulula shili?’
8, 9. (a) Jehova okwa li a nyamukula ngahelipi Moses, nenyamukulo laYe luhapu ola tolokwa ngahelipi papuko? (b) Outumbulilo “ame ohandi ka kala osho handi ka kala” owa hala okutya shike?
8 Jehova okwa li a yelifa eityo ledina laye eshi a li a nyamukula Moses. Okwa li a lombwela Moses a ti: “Ame ohandi ka kala osho handi ka kala.” (Exodus 3:14, NW) Eembibeli dihapu oda toloka ediladilo olo tadi ti: “Aame tuu ame.” Ndele ediladilo olo la tolokwa nawa pa-New World Translation otali ulike kutya Kalunga ka li ashike ta koleke okukala po kwaye. Ndele ponhele yaasho, okwa li ta hongo Moses osho edina laye tali ti, nafye atusheni twa kwatelwa mo. Jehova ota “ka kala” ile ota ka ninga keshe osho sha pumbiwa opo a wanife po omaudaneko aye. Etoloko la-J.B.Rotherham lovelishe oyo otali ti: “Ohandi ka kala keshe osho nda hala.” Omulumenhu umwe oo e shii nawa Oshiheberi shopefimbo lOmbibeli okwa yelifa outumbulilo oo a ti: “Kutya nee onghalo ile omhumbwe oya fa peni . . . , Kalunga ota ka ‘ninga’ keshe osho sha pumbiwa opo a kandule po omhumbwe oyo.”
9 Mbela osho osha li tashi ka tya shike kOvaisrael? Jehova okwa li ta ka kala keshe osho a hala okukala opo a mangulule Ovaisrael moupika noku va twala mEdu lEudaneko, kashi na nee mbudi kutya omaupyakadi elipi va li tava ka shakeneka nosho yo kutya ova li tave ke lihanga meenghalo didjuu da tya ngahelipi. Edina olo ola li la ningifa Ovaisrael va kale ve lineekela Kalunga. Nafye kunena edina olo otali tu ningifa tu kale twe mu lineekela. (Epsalme 9:11) Omolwashike mbela?
10, 11. Edina laJehova otali tu kwafele ngahelipi tu ude ko kutya oha dulu okulonga oilonga i lili noku lili nonokutya oku li Tate a denga mbada? Shi yelifa to yandje efaneko.
10 Oku shi faneka: Diladila shi na sha novadali. Okufila oshisho ounona ohaku pula omunhu u kale ho tifuka meenghalo di lili noku lili nou longe oilonga i lili noku lili. Momukokomoko wefiku, omudali otashi dulika a kale omutekuli, omuteleki, omuhongi, omupukululi, omutokoli, naikwao ihapu. Ovadali vahapu ohava kala va kunwa ngeenge tava diladila koinakuwanifwa ihapu oyo ve na okuwanifa po. Ndele ohava didilike kutya ovana vavo ohava kala ve ve lineekela filufilu. Ounona ohava kala alushe ve na elineekelo kutya xe ile ina ota dulu okupoleka ouyahame keshe, okupongolola po eemhata, okupangela okadanaukifo keshe ka teka nota dulu yo okunyamukula epulo keshe tava pula. Omafimbo amwe, ovadali vamwe ohava kala ve udite inava wana nohava kala va nyemata omolwomangabeko avo. Ohava kala ve wete itava dulu nandenande okuwanifa po oinakuwanifwa ihapu yomwaayo ya tumbulwa metetekelo.
11 Jehova naye oku li omudali omunahole. Kakele kaasho, ota dulu okuninga keshe shimwe opo a file oshisho ovana vaye vokombada yedu monghedi ya denga mbada nopehe na okunyona omifikamhango daye da wanenena. Edina laye Jehova otali tu kwafela tu kale tu shii kutya oye Tate a denga mbada. (Jakob 1:17) Moses nosho yo Ovaisrael aveshe vakwao ovadiinini ova li va mona kutya Jehova oha kala alushe metwokumwe nedina laye. Ova li va mona kutya oku li Ondjai yOmatanga ovakwaita ihai findwa, Omupangeli weenghono domeshito, Omuyandjimhango omunaendunge elela, Omutokoli, Omuduti, Omuyandji woikulya nomeva, Omunefiloshisho oo e va kwafele opo oikutu neenghaku davo iha kulupe, naikwao ihapu.
12. Etaleko laFarao li na sha naJehova ola li la yooloka ko ngahelipi kwaalo laMoses?
12 Kalunga okwa shiivifa edina laye, okwa yelifa eityo lalo nokwa ulika nokuli kutya oha kala metwokumwe neityo ledina laye. Nopehe na omalimbililo, okwa hala tu mu shiive. Mbela otu na okulinyenga ngahelipi kwaasho? Moses okwa li a hala okushiiva Kalunga, naasho osha li she mu linyengifa a lundulule onghedi yaye yokukalamwenyo noshe mu kwafela a ehene popepi elela naXe womeulu. (Numeri 12:6-8; Ovaheberi 11:27) Shinyikifa oluhodi, ovanhu ashike vanini vopefimbo laMoses va li va hala okuninga ngaashi ye. Moses okwa li a tumbula edina laJehova eshi a li ta popi naFarao, ohamba yaEgipti oyo ya li i na ounhwa, noya li ya nyamukula ya ti: “Jehova oye lyelye?” (Exodus 5:2, NW) Farao ka li a hala okulihonga shihapu kombinga yaJehova. Ndele ponhele yaasho, okwa sheka Kalunga kaIsrael ta ulike kutya ke na onghwa naye nonokutya ina fimana kuye. Ovanhu vahapu kunena navo ove na etaleko la fa laFarao. Etaleko la tya ngaho ohali va imba va tambule ko oshili ya fimanenena oyo kutya Jehova oye Omwene Omunamapangelo aeshe.
Jehova Omwene Omunamapangelo aeshe
13, 14. (a) Omolwashike Jehova e na omadinafimaneko mahapu oo taa hangwa mOmbibeli, naamwe omuo oelipi? (Tala oshimhungu “ Omadinafimaneko amwe aJehova.”) (b) Omolwashike Jehova oye aeke a wana okwiifanwa “Omwene Omunamapangelo aeshe?”
13 Jehova oha tifuka, nomolwaasho okwa wana filufilu okukala e na omadinafimaneko mahapu oo taa hangwa mOmishangwa. Ndele omadinafimaneko a tya ngaho inaa fimana e dule edina laye lo venevene. Pashihopaenenwa, ota ifanwa “Jehova Omwene Omunamapangelo aeshe.” (2 Samuel 7:22, NW) Edinafimaneko olo la tumbala ola holoka mo lwoikando omafele mOmbibeli notali tu lombwele kombinga yondodo oyo Kalunga e na. Jehova oye aeke e na oufemba wokukala Omupangeli weshito alishe. Natu ka konakoneni kutya omolwashike.
14 Jehova okwe likalekelwa molwaashi oye Omushiti. Ehololo 4:11 ola ti: “Omwene wetu naKalunga ketu, Ove wa wana okutambula efimano nefimaneko nepangelo, osheshi Ove wa shita oinima aishe, ndele kehalo loye i li po noya shitwa.” Kape na vali omunhu umwe ta dulu okupopilwa eendjovo dididilikwedi da tya ngaho. Keshe shimwe shi li meshito osha shitwa kuJehova. Nopehe na omalimbililo, Jehova okwa wana shili okupewa efimano netumbalo molwaashi oye Omwene Omunamapangelo aeshe nOmushiti woinima aishe.
15. Omolwashike Jehova ta ifanwa “ohamba yaalushe”?
15 Edinafimaneko limwe vali olo la yeleka ashike Jehova olo “ohamba yaalushe.” (1 Timoteus 1:17, OB-1986) Edinafimaneko olo ola hala okutya shike? Molwaashi otwa ngabekwa, itatu dulu okuuda ko filufilu eityo lalo, ashike ola hala okutya Jehova omukwaalushe, sha hala okutya, okwa kala ko alushe nota kala ko fiyo alushe. Epsalme 90:2 ola ti: “Ove u li po alushe fiyo alushe.” Jehova ke na ehovelo nota kala ko alushe. Onghee hano, osha yeleka eshi ta ifanwa “omuxungu,” molwaashi okwa kala po nale ofimbo ina shita eshito alishe. (Daniel 7:9, 13, 22) Olyelye ta dulu okutula momalimbililo oufemba waye wokukala Omwene Omunamapangelo aeshe?
16, 17. (a) Omolwashike itatu dulu okumona Jehova, nomolwashike osho shihe na oku tu kumwifa? (b) Omeityo lilipi Jehova e dule oinima oyo hatu dulu okumona ile okukuma?
16 Ngaashi Farao, vamwe ova limbililwa oufemba waJehova wokupangela. Ovanhu inava wanenena ohave lineekele neenghono moinima oyo ve wete. Itatu dulu okumona Omwene Omunamapangelo aeshe, molwaashi oku li molupe lopamhepo. (Johannes 4:24) Kakele kaasho, omunhu wombelela nohonde ngeenge okwa mono Jehova Kalunga ota fi okufya. Nomolwaasho Jehova okwa lombwela Moses a ti: “Ove iho dulu okutala oshipala shange, osheshi kape nomunhu ta dulu okutala nge ndee ta kala nomwenyo.” — Exodus 33:20; Johannes 1:18.
17 Osho kashi na oku tu kumwifa. Oshoshili kutya Moses okwa li a dula okumona kanini oshinge shaJehova okupitila momweengeli. Ndele oshidjemo osha li shike? Oshipala shaMoses osha kala tashi “vema” konima eshi a li ta popi naJehova. Ovaisrael ova li va tila nokuli okutala odikilila koshipala shaMoses. (Exodus 33:21-23; 34:5-7, 29, 30) Ngeenge osho sha li ngaho, osha yela kutya kape na omunhu ta dulu okutala oshinge ashishe shOmwene Omunamapangelo aeshe.Ndele mbela molwaashi itatu dulu oku mu mona ile oku mu kuma osha hala okutya ke fi lela omunhu washili? Hasho nandenande, molwaashi ope na oinima ihapu oyo twa itavela kutya oko i li nonande itatu dulu oku i mona. Pashihopaenenwa, ngaashi omhepo, omakufikufi oradio nosho yo omadiladilo. Navali, Jehova omukwaalushe noiha kunwa koule wefimbo kutya nee napa kale pa pita omido omabiliyona e fike peni. Onghee hano, Jehova ita dulu okuyelekanifwa noinima oyo hatu dulu okukuma ile okumona, molwaashi oinima yokombada yedu ohai kala po efimbo la ngabekwa nohai dulu okunyonauka. (Mateus 6:19) Mbela osho osha hala okutya otu na okutala ko Jehova e li eenghono dongaho di li mewangadjo ile e li ashike oshinima shonhumba osho sha etifa po oinima meshito? Natu ka konakoneni kombinga yaasho.
Kalunga oku na omaukwatya
18. Hesekiel okwa li a mona emoniko lilipi, noipala ine yoishitwa ‘i na omwenyo’ oyo hai kala popepi naJehova otai faneke shike?
18 Nonande itatu dulu okumona Kalunga, Ombibeli otai tu lombwele kombinga yoinima ihafifa i na sha naasho shi li meulu. Pashihopaenenwa, etukulwa lotete lembo laHesekiel ola popya shi na sha nemoniko omo Hesekiel a li a mona etemba la kula lomeulu, olo tali faneke ehangano laJehova lomeulu. Onghedi omo oishitwa yopamhepo inaenghono yomeulu, oyo ya dingilila Jehova, ya hokololwa otai kumwifa neenghono. (Hesekiel 1:4-10) Oishitwa oyo ‘i na omwenyo’ ohai kala popepi naJehova, neholokepo layo otali tu hongo oshinima shimwe sha fimana shi na sha naKalunga oo tai longele. Keshe shimwe shomuyo oshi na oipala ine: oshipala shongobe, oshipala shonghoshi, oshipala shonhwa nosho yo oshipala shomunhu. Nopehe na omalimbililo, oipala oyo otai faneke omaukwatya aJehova ane a tongomana. — Ehololo 4:6-8, 10.
19. Oukwatya ulipi tau fanekwa (a) koshipala shongobe? (b) koshipala shonghoshi? (c) koshipala shonhwa? (d) koshipala shomunhu?
19 MOmbibeli, ongobe luhapu ohai faneke eenghono, naasho osha yeleka molwaashi ongobe oshinamwenyo shi na eenghono dinene. Onghoshi luhapu ohai faneke ouyuki, molwaashi ouyuki washili ohau pula ouladi. Onghoshi oya shiivikila ouladi. Onhwa oi shiivikile oukwatya wayo wokumona kokule nohai dulu okumona nokuli okanima kanininini ke li kokule oule weekilometa donhumba. Onghee hano, oshipala shonhwa otashi faneke ounongo waKalunga wokunongela oinima komesho yefimbo. Ndele mbela oshipala shomunhu otashi faneke shike? Molwaashi omunhu okwa shitwa oshifeka shaKalunga, oye aeke ta dulu okuhopaenena monghedi ye likalekelwa oukwatya waJehova wa denga mbada, ohole. (Genesis 1:26) Omaukwatya aJehova ngaashi eenghono, ouyuki, ounongo nosho yo ohole oha divilikwa luhapu mOmishangwa, nomolwaasho otaku dulu okutiwa kutya oku li omaukwatya aye a tongomana.
20. Omolwashike inatu pumbwa okukala twa limbililwa kutya pamwe omaukwatya aJehova otashi dulika a lunduluka, nomolwashike hatu tile ngaho?
20 Mbela otu na okukala twa limbililwa nokutya pamwe Kalunga okwa lunduluka momukokomoko womido omayovi da ka pita noke li vali ngaashi Ombibeli ye mu popya? Hasho nandenande, molwaashi omaukwatya aKalunga ihaa lunduluka. Kalunga okwe tu lombwela a ti: “Ame Omwene ihandi lunduluka.” (Malakia 3:6) Ponhele yokulundulula omadiladilo aye nopehe na etomheno lasha, Jehova okwa holola kutya oku li Xe omunahole monghedi omo ha ungaunga nonghalo keshe. Oha ulike omaukwatya aye oo taa wapalele pomhito yonhumba. Ohole oyo oukwatya oo u dule omaukwatya makwao. Kalunga oha ulike ohole mukeshe osho ta ningi. Jehova oha longifa eenghono, ouyuki nosho yo ounongo waye pahole. Ombibeli oya tumbula oshinima shimwe shididilikwedi shi na sha naKalunga nosho yo oukwatya waye oo wohole. Oya ti: “Kalunga Oye ohole.” (1 Johannes 4:8) Didilika kutya omushangwa oo itau ti kutya Kalunga oku na ohole ile kutya Kalunga oku hole, ndele ponhele yaasho, otau ti kutya Kalunga oye ohole. Ohole oyo oukwatya oo hau linyengifa Kalunga a longe keshe osho ha longo.
“Tala, Kalunga ketu Oye ou”
21. Ohatu ka kala tu udite ngahelipi ngeenge otwa kala tu shii nawa omaukwatya aJehova?
21 Mbela owa mona nale okaana kanini ka hafa shili noke udite etumba taka popi taka lombwele ookaume ka ko taka ti, “Tate wange oye ou”? Ovalongelikalunga vashili ove na omatomheno okukala ve udite ngaho shi na sha naJehova. Ombibeli oya xunganeka shi na sha nefimbo olo oshiwana shaKalunga oshidiinini tashi ka popya tashi ti: “Tala, Kalunga ketu Oye ou.” (Jesaja 25:8, 9) Ngeenge owa kala u na eshiivo lomoule li na sha nomaukwatya aJehova, oto ka kala u udite kutya oye Tate a denga mbada.
22, 23. Ombibeli oya popya shike shi na sha naTate yetu womeulu, notu shi shii ngahelipi kutya okwa hala tu ehene popepi naye?
22 Tate Jehova oku na ko nasha novanhu, ndele ke li ngaashi ovanhu vamwe ovo ve lishii oukalunga ile ovo va itavela momaufilosofi have mu tale ko, ovo hava ti kutya ke na ko nasha novanhu. Ngeno Kalunga ka li e na ko nasha novanhu, ngeno itatu ka kala twa nanenwa kuye, nOmbibeli inai popya nande kutya Tate yetu womeulu osho a tya ngaho. Ndele ponhele yaasho, Ombibeli oye mu ifana ‘Kalunga omunelao.’ (1 Timoteus 1:11, OB-1954) Oku na omaliudo omoule. Oha “yahama momutima waye” ngeenge oishitwa yaye inaendunge inai hala okukala metwokumwe newiliko olo a li e i pa omolwouwa wayo. (Genesis 6:6; Epsalme 78:41) Ndele ngeenge otwa katuka pandunge metwokumwe nEendjovo daye, ohatu ka “hafifa omutima” waye. — Omayeletumbulo 27:11.
23 Tate yetu okwa hala tu ehene popepi naye. Eendjovo daye otadi tu ladipike tadi ti: ‘Kongeni Kalunga, mu tale, ngeenge tamu dulu okupamhadala fiyo okuye, noku mu mona, nande Oye ina kala kokule nafye nande oumwe.’ (Oilonga 17:27) Ongahelipi omunhu ina wanenena ta dulu okweehena popepi nOmwene Omunamapangelo aeshe?


c: text/html

text:
OSHIPALANYOLE SHOKOMBADA | NGEENGE UMWE OO U HOLE A FYA
Nghee u na okuhekeleka ovo va nyika oluhodi
Mbela ope na efimbo olo wa li u udite uhe na oshilonga ile ito dulu okukwafela kaume ile omupambele woye oo a nyika oluhodi? Omafimbo amwe ohatu kala tuhe shii kutya natu ka popye ile natu ka ninge shike. Ashike ope na shihapu osho hatu dulu okuninga notashi kwafa.
Osho sha fimana okukala po kwoye nokupopya eendjovo di li paunafangwa ngaashi: “Ombili unene.” Momaputuko mahapu omunhu oha mono kutya ou na ko nasha naye moku mu papatela noku mu fefenga komapepe. Omunhu oo a filwa ngeenge ta popi naave, kala ho pwilikine nelitulemo nononghenda. Oto dulu okukwafela oukwaneumbo oo wa filwa moinima oyo itau dulu okuninga, ngaashi oku va telekela, okufila oshisho ounona noku va kwafela eshi tava ningi omalongekido e na sha nefudiko. Ekwafo la tya ngaho otali ke va hekeleka shi dulife okupopya eendjovo da diladilwa nawa.
Mokweendela ko kwefimbo, oto ka dula okupopya kombinga yanakufya, to popi shi na sha nomaukwatya aye mawa nosho yo oimoniwa yaye ihafifa. Eenghundafana da tya ngaho otadi ka xwepopaleka onghalo yomunhu oo a filwa. Pashihopaenenwa, Pam oo a filwa omushamane waye, paife pa pita omido 6, okwa ti: “Omafimbo amwe ovanhu ohava lombwele nge oinima iwa oyo ya ningwa kuIan, oyo inandi shiiva nande onale, naasho ohashi etele nge ehafo.”
Olopota imwe oya popya kutya, ovanhu vahapu ovo va filwa ohava pewa ashike ekwafo pehovelo loshiningwanima, ndele ngeenge ovanhu va shuna komalipyakidilo avo ohave va dimbwa. Onghee hano, oshiwa okutwikila okukala ho kwatafana nomunhu oo a filwa. * Ovanhu vahapu ovo va filwa nohava kala va nyika oluhodi efimbo lile ohava pandula onghedi ya tya ngaho molwaashi ohashi va hekeleke.
Natu ka taleni koshihopaenenwa shomukainhu omunyasha wedina Kaori wokuJapan oo a li a yahamekwa neenghono kefyo laina nosho yo omumwainakadona woshiveli shavo oo a ka fya konima yeemwedi 15. Okwa li a pandula neenghono eshi a kala ta kwafelwa pandjikilile kookaume kaye ovadiinini. Ritsuko oo a li umwe womookaume kaye, nonande okwa li a kula kuye, ova kala ve na ekwatafano le likalekelwa. Kaori okwa ti: “Paushili wo vene, oshinima osho kanda li nde shi hafela. Kanda li ndi shii ngeenge ope na omunhu oo hatu ka kala tu na ekwatafano naye ngaashi olo nda li ndi na nameme. Ndele onghedi oyo meme Ritsuko ha ungaunga naame oya pameka ekwatafano letu naye. Oshivike keshe, ohatu i naye moilonga yokuudifa nosho yo kokwoongala kwopaKriste. Oha shivi nge keumbo laye, ha etele nge oikulya noha shangele nge lwoikando eenhumwafo nosho yo oukalata. Meme Ritsuko oha ungaunga naame monghedi iwa, naasho osha kuma nge neenghono.”
Paife opa pita omido 12 eshi ina yaKaori a fya, ashike paife ye nomushamane waye ove li moilonga yokuudifa yefimbo liyadi. Kaori okwa ti: “Natango meme Ritsuko oha ulikile nge oukwao wananghali. Ngeenge nda shuna koshitukulwa oko nda dalelwa, ohandi mu talele po nohatu hafele alushe eendafano tali tungu.”
Ope na natango oshihopaenenwa shaPoli wokuKipro oo e li umwe womEendombwedi daJehova nokwa kala ha kwafelwa pandjikilile. Poli okwa li e na omushamane omunalukeno wedina Sozos. Omushamane waye okwa tula po oshihopaenenwa shiwa mokukala ha file oshisho eongalo lopaKriste nokwa kala ha shivi eefiye novafiyekadi keumbo laye. (Jakob 1:27) Shinyikifa oluhodi, Sozos okwa ka fya komukifi wokouluvi hau ifanwa brain tumor, eshi a li e na omido 53. Poli okwa ti: “Onda filwa omushamane wange omudiinini oo twa kala naye mohombo oule womido 33.”
Konima yefudiko lomushamane waye, Poli okwa tembukila koKanada nomonamati waye, Daniel, oo a li e na omido 15. KoKanada oko va tembukila, ova ka kala hava ongala pamwe nEendombwedi daJehova. Poli okwa ti: “Ookaume kange vokeongalo olo lipe kava li ve shii onakudiwa yetu nonghalo idjuu oyo twa pita muyo. Ashike nande ongaho, ova kala tava pange oukaume nafye, have tu hekeleke neendjovo dopahole nohava ningi keshe osho tava dulu opo ve tu kwafele. Osho osha li ekwafo linene komonamati wange pefimbo olo a li a pumbwa okuulikilwa ohole kuxe. Ovakwatelikomesho meongalo ova li va kwafela Daniel neenghono. Ova li alushe have mu shivi va ka dane etanga nokuhafela pamwe nookaume kavo.” Poli nosho yo omonamati waye paife otave shi endifa nawa.
Ope na eenghedi dihapu omo hatu dulu okukwafela nokuhekeleka ovo va nyika oluhodi. Ombiibeli nayo otai tu hekeleke eshi ya popya kombinga yonakwiiwa itunhula oyo twa teelela.
^ okat. 6 Ovanhu vamwe ohava didilike moulindeli vavo, efiku omo omunhu a filwa opo va kale hava dimbuluka oku mu hekeleka mefiku olo tuu olo ile popepi nefiku olo.

robotstxt: allowed

filter: keep


text:
Okushiiva eyooloko olo li li pokati koinima otaku dulu oku ku kwafela
Mbela ito dimine kutya Jesus oye Omuhongi munenenene oo a li ko nale? Otashi dulika wa hetekela eenghedi dimwe omo a li ha hongo, ngaashi monghedi omo a li ha longifa omapulo nomafaneko. Ndele mbela owa didilika ngoo kutya luhapu okwa kala ha hongo ta yoolola oinima?
Ovanhu vahapu ohava popi tava yoolola oinima. Naave otashi dulika osho ho ningi, naluhapu oho shi ningi nopehe na oku shi didilika mo. Otashi dulika u tye, “Ova ti kutya oiimati aishe oya pya, ndele ei oikukutu ashike natango.” Ile u tye “Okaana oko oka kala ke na eehoni, ndele paife oka mangulukila ovanhu.”
Peemhito da tya ngaho, tete oho popi onghalo yonhumba ile ediladilo, opo nee to popi eyooloko to longifa omautumbulilo ngaashi, ashike, ndele, ponhele yaasho ile mepingafano naasho. Ile tashi dulika u yoolole oinima mokukoleka osho to popi. Ngeenge to popi monghedi ya tya ngaho, oto popi paushitwe notashi dulu okukwafela vamwe va ude ko osho wa hala okutya.
Nonande momalaka ile momaputuko amwe ovanhu ihava popi tava yoolola oinima, natu didilike kutya osha fimana okuninga ngaho. Omolwashike mbela? Omolwaashi mEendjovo daKalunga da nwefwa mo omwa longifwa lwoikando onghedi oyo yokupopya. Luhapu Jesus okwa li ha hongo ta ulike keyooloko olo li li pokati koinima. Diladila kwaashi: ‘Olamba ihai temwa i tulwe koshi yoshimbale, ndelenee okoshikwatelwalamba.’ ‘Inandi uya okudima po omhango, ndelenee oku i wanifa.’ ‘Onye mwe shi uda sha tiwa: Ino nyona ohombo. Ndelenee Ame ohandi mu lombwele: okeshe tuu ou ta tale omukainhu.’ ‘Onye mwa uda eshi sha tiwa: Eisho omeisho, eyoo omeyoo. Ndelenee Ame ohandi mu lombwele: Inamu anya omunawii; ndele ngenge ku na ou te ku denge kolupanda lokolulyo, mu alulila nalikwao.’ — Mat. 5:15, 17, 27, 28, 38, 39.
Momambo amwe Ombibeli namo omwa longifwa onghedi yokuyoolola oinima. Osho otashi dulu oku tu kwafela tu ude ko oitwa ile kutya oshinima shonhumba osha fimana shi dule osho sha tumbulwa tete. Ngeenge ove omudali, diladila kwaashi: “Nanye ooxe, inamu shinda ovana veni noku va handukifa, [ndele, NW] va tekuleni meduliko nomekumaido lOmwene.” (Ef. 6:4) Ngeno omuyapostoli Paulus okwa shangele ashike kutya ooxe (ile ooina) ove na okutekula ovana vavo meduliko lopakalunga, ngeno oku li mondjila. Ashike ediladilo ola yela mo nawa eshi a popya ta yoolola oinima, a ti kutya ‘inava shinda ovana vavo noku va handukifa, ndele nave va tekule meduliko nomekumaido lOmwene.’
Lwanima metukulwa olo tuu olo Paulus okwa shanga ta ti: ‘Ekondjo letu kali fi okukondjifa ombelela nohonde, ndelenee eemhepo dowii mevalelwa.’ (Ef. 6:12) Eyooloko olo otali ku kwafele u mone kutya oto lu olwoodi la kwata moiti. Ito lwifa ovanhu vakweni, ndele eemhepo dowii mevalelwa.
OTO DULU OKUMONA OUWA MOKUYOOLOLA OINIMA
Paulus okwa popya ta yoolola oinima meevelishe dihapu dembo lOmbibeli lOvaefeso. Okudiladila kwaasho, otaku tu kwafele tu ude ko oitwa yaPaulus nokukala tu shii lela kutya oshike tu na okuninga.
Otashi dulika shi kale shihafifa notashi ti sha okukonakona oshimhungu omo mwa ulikwa eyooloko olo li li pokati koinima imwe oyo i li mOvaefeso etukulwa 4 neti 5. Eshi to lesha kombinga yeyooloko keshe, diladila konghalamwenyo yoye mwene. Lipula kutya: ‘Mbela oikala yange oya tya naanaa ngahelipi? Ohandi linyenge ngahelipi monghalo oyo ile mudikwao da yukila oko? Mbela ngeno vamwe otava ka tya ame omunhu a tya ngahelipi ngeenge tashi uya poinima ei ya yoololwa?’ Ngeenge owa didilike kutya eyooloko pokati koinima yonhumba ola eta poluhaela onghalo yonhumba omo u na okuxwepopala, kendabala u ninge ngaho. Eyoloko olo nali ku kwafele u ninge omalunduluko.
Otamu dulu okukundafana oshimhungu pelongelokalunga loukwaneumbo weni. Tete, oilyo aishe youkwaneumbo weni nai leshe oshimhungu. Opo nee, umwe womunye na leshe etumbulo lotete leyooloko olo li li pokati koinima yonhumba, naasho otashi ka kwafela vakwao va kendabale okudimbuluka oshitwa osho sha divilikwa metumbulo la landula ko. Osho otashi ka twala meenghundafana tadi shambula moukwaneumbo di na sha nanghee tau dulu okutula moilonga etumbulo la landula ko. Onghee hano, okukonakona omayooloko oinima a tya ngaho otaku kwafele ovanyasha novakulunhu va kale ve na elihumbato olo tali wapalele Ovakriste moukwaneumbo nokeshe pamwe.
Ngeenge owa kala u shii kutya okuyoolola oinima okwa fimana shi fike peni, oto ka kala ho dimbulula mo noupu oinima ya tya ngaho mOmbibeli, noto ka mona kutya otashi ku kwafele moukalele wopaKriste. Pashihopaenenwa, oto dulu okulombwela omuneumbo kutya: “Ovanhu vahapu ohava ti kutya omunhu keshe oku na omwenyo ihau fi, ashike tala osho eendjovo daKalunga tadi ti.” Ile oto dulu okupula omukonakonimbibeli to ti: “Ovanhu vahapu vopomudingonoko apa ova itavela kutya Kalunga naJesus ove li omunhu umwe, ndele mbela Ombibeli otai ti shike shi na sha naasho? Ove oto ti ngahelipi?”
Peemhito dihapu, Ombibeli oya popya tai yoolola oinima monghedi tai hongo, naasho otashi tu kwafele tu ende mondjila yaKalunga. Ohatu dulu okukala hatu popi hatu yoolola oinima opo tu kwafele vamwe va shiive oshili yOmbibeli.


text:
EHOKOLOLO 67
Josafat okwa li e lineekela Jehova
MBELA ovalumenhu ovo ve li komesho yovakwaita mefano olo ovo oolyelye notava ningi shike? Ovalumenhu ovo ovaimbi vomuIsrael tava i kolwoodi nove kwetele komesho ovakwaita. Ndele otashi dulika u pule kutya: ‘Omolwashike ovaimbi vehe na omaongamukonda nomaonga oku ka lwa nao? Natu ka taleni kutya omolwashike.
Pefimbo olo, Josafat oye a li ohamba youhamba womapata avali aIsrael. Josafat okwa li ko pefimbo limwe nohamba Ahab yomapata 10 aIsrael nohambanghainhu Isebel. Ndele Josafat okwa li ohamba iwa, ngaashi xe Asa. Onghee hano, ouhamba wokolukadi womapata avali owa kala tau hafele onghalamwenyo oule womido dihapu.
Ndele opa ka ningwa oshinima osho sha li sha tilifa ovanhu. Efiku limwe, Josafat okwa li a tuminwa ovatumwa, tava ti: ‘Otaku di etangakwaita la kula lOvamoab, Ovaammon novakwaita va dja keemhunda daSeir, tave uya oku ku ponokela.’ Ovaisrael vahapu ova li va ka ongala kuJerusalem nokupula ekwafo kuJehova. Eshi ve uya motembeli, Josafat okwa ilikana a ti: ‘Jehova Kalunga ketu! Fye katu shii kutya oshike tu na okuninga. Itatu dulu okukondjifa etangakwaita olo linene kufye vene. Otwa pumbwa ekwafo loye.’
Jehova okwa li a pwilikina keilikano laJosafat, nokwa li a lombwela oshiwana okupitila momupiya waye umwe a ti: ‘Olwoodi kali fi leni, ndele olaKalunga. Nye itamu ka lwa nande. Taleni ashike nhumbi Jehova te ke mu xupifa.’
Onghee hano, ongula yefiku la landula ko, Josafat okwa lombwela oshiwana a ti: ‘Kaleni mwe lineekela muJehova!’ Opo nee, Josafat okwa tula ovaimbi komesho yovakwaita vaye. Ovaimbi ovo ova enda tava imbile Jehova omaimbilohambelelo va yuka konhele yolwoodi. Mbela ou shi shii kutya oshike kwa li sha ningwa po eshi Ovaisrael ve uya popepi nonhele yolwoodi? Jehova okwa etifa edundakano mokati kovatondi vOvaisrael, nova hovela okudipaafana. Eshi Ovaisrael va fika ponhele opo, ova hanga ovatondi vavo aveshe va fya nale.
Mbela Josafat ka li a katuka pandunge eshi a li a tula elineekelo laye muJehova? Nafye ohatu ka ninga nawa ngeenge otwa kala twa tula elineekelo letu muJehova.
1 Eehamba 22:41-53 54; 2 Omafimbo 20:1-30.


text:
OKUKALA OMUKRISTE WASHILI
Eenghedi dokulongifa o-JW Library
PEKONAKONO:
Lesha omushangwa wefiku
Lesha omambo, oifo nosho yo oishangomwa ikwao
Lilongekidila okwoongala nokutenda omanyamukulo
Tala ouvidio
POKWOONGALA:
Ulikila omunhu oshishangomwa shi li melaka limwe osho wa tapela nale moshikwaelektronika shoye
Ponhele yokuya noishangomwa kondadalunde kokwoongala, oto dulu okwiimba nokushikula moishangomwa oyo i li moshikwaelektronika shoye. O-JW Library oi na omaimbilo mape oo ehe li natango membo lomaimbilo
MOUKALELE:
Ulikila omunhu oo e na ohokwe oinima imwe oyo i li ko-JW Library, noku mu kwafela a tapele oprograma oyo moshikwaelektronika shaye
Ulika okavidio. Ngeenge meumbo omu na ounona, oto dulu oku va ulikila kamwe komouvidio Ninga kaume kaJehova. Ile oto dulu oku ulikila omuneumbo okavidio Omolwashike u na okukonakona Ombibeli? opo u kulike ohokwe yaye yokukonakona Ombiibeli. Ngeenge omunhu oha popi elaka li lili, mu ulikila okavidio melaka laye


text:
Omadimbulukifo aJehova oku shii okulineekelwa
‘[Omadimbulukifo, NW] Omwene oku shii okulineekelwa shili, ohaa nongopaleke omalai.’ — EPS. 19:8.
1. Oikundafanwa ilipi hai konakonwa lwoikando koshiwana shaKalunga, noku i endulula ohaku tu etele ouwa ulipi?
MBELA efiku limwe fimbo wa li to lilongekidile Ekonakono lOshungonangelo lonhumba owa li we lipopila kutya, ‘Oshikundafanwa eshi otwa fa ashike twe shi konakonene nale?’ Ngeenge owa kala to endafana neongalo lopaKriste oule wefimbo, otashi dulika wa didilika kutya oikundafanwa yonhumba otwe i konakona lwoikando. Ohatu konakona lwoikando kombinga yOuhamba waKalunga, ekulilo, oilonga yokuninga ovanhu ovahongwa nosho yo omaukwatya ngaashi ohole neitavelo. Okweendulula oikundafanwa ya tya ngaho ohashi tu kwafele tu kale tu na eitavelo la kola notu kale “ovawanifi veendjovo, havapwilikini vongaho.” — Jak. 1:22.
2. (a) Luhapu omadimbulukifo aKalunga otaa ulike kushike? (b) Ongahelipi omadimbulukifo aKalunga a yooloka ko kwaao ovanhu?
2 Oshitya shOshiheberi osho sha tolokwa “omadimbulukifo” luhapu otashi ulike keemhango, koipango nosho yo komaufomhango oo aKalunga apa oshiwana shaye. Mepingafano neemhango dovanhu odo luhapu handi kala nda pumbwa okulundululwa ile okupepalekwa, eemhango nomaufomhango aJehova alushe oku shii okulineekelwa. Eemhango daJehova kadi na efiku di kale da puka ile inadi wana, nonande dimwe domudo oda nuninwa ashike efimbo lonhumba ile onghalo yonhumba. Omupsalme okwa ti: “[Omadimbulukifo, NW] oye oo ouyuki fiyo alushe.” — Eps. 119:144.
3, 4. (a) Omadimbulukifo aJehova otashi dulika a kale a kwatela mo shike? (b) Ovaisrael ova li tava ka mona ouwa ulipi ngeenge ova dulika komadimbulukifo aJehova?
3 Otashi dulika wa didilika kutya omafimbo amwe omadimbulukifo aJehova ohaa kala a kwatela mo omatumwalaka elondwelo. Jehova okwa kala ha londwele lwoikando oshiwana shaIsrael okupitila movaprofeti vaye. Pashihopaenenwa, diva fimbo Ovaisrael va li ve li pokuya mEdu lEudaneko, Moses okwa li e va londwela ta ti: “Lungameni, omitima deni di ha pukifwe, mu liteeke nokufimaneka ookalunga vamwe noku va longela noku ve linyongamena, nehandu lOmwene tali mu xwamene.” (Deut. 11:16, 17) Ombibeli otai ulike kutya Kalunga okwa li a pa oshiwana shaye omadimbulukifo mahapu oo a li taa dulu oku shi kwafela.
4 Peemhito dihapu, Jehova okwa li a kumaida Ovaisrael kutya nava kale have mu tila, hava pwilikine kondaka yaye nokuyapulifa edina laye. (Deut. 4:29-31; 5:28, 29) Ngeenge va dulika komadimbulukifo oo ova li tava ka mona omanangeko noupuna mahapu. — Lev. 26:3-6; Deut. 28:1-4.
NGHEE OVAISRAEL VA LI VE LINYENGA KOMADIMBULUKIFO AKALUNGA
5. Omolwashike Jehova a li a kondjela ohamba Hiskia?
5 Jehova okwa kala ta wanifa po osho a udaneka momukokomoko wefimbo olo Ovaisrael va kala nokutengauka. Pashihopaenenwa, eshi ohamba yOvaassiria, Sanherib, ya li ya homona Juda noya li ya hala okuumba ko ohamba Hiskia koshipundi, Jehova okwa li a katuka onghatu mokutuma omweengeli waye. Omweengeli waKalunga okwa li a hanauna po “ovaladi aveshe” vometangakwaita laAssiria moufiku ashike umwe, naasho osha li sha fininika Sanherib a shune keumbo a fya ohoni. (2 Omaf. 32:21; 2 Eeh. 19:35) Omolwashike Jehova a li a kondjela ohamba Hiskia? Omolwaashi Hiskia okwa kala a “kanyatela mOmwene, ina kanduka mo muye ndele a diinina oipango yaye.” — 2 Eeh. 18:1, 5, 6.
6. Ohamba Josia oya li ya ulika ngahelipi kutya oye lineekela Jehova?
6 Ohamba Josia nayo oya li ya dulika koipango yaJehova. Okudja eshi Josia a li e na ashike omido 8, okwa kala ha ‘ningi osho sha yuka momesho Omwene. Noina kandukila nande kolulyo ile kolumosho.’ (2 Omaf. 34:1, 2) Josia okwa li a ulika kutya okwe lineekela Jehova eshi a hanauna po oihongwafano oyo ya li moshilongo nokwa tungulula elongelokalunga lashili. Okuninga ngaho kakwa li ashike kwa etela Josia omanangeko noupuna ndele oshiwana ashishe nasho osha li yo sha nangekwa noupuna. — Lesha 2 Omafimbo 34:31-33.
7. Ovaisrael ova li hava mono oilanduliko ya tya ngahelipi ngeenge va li inava dulika komadimbulukifo aJehova?
7 Shinyikifa oluhodi, oshiwana shaKalunga inashi kala alushe she lineekela filufilu omadimbulukifo aye. Oule womido omafele, inashi kala hashi dulika alushe, osha kala nokutengauka. Ngeenge eitavelo lOvaisrael la li la nghundipala, luhapu ova li hava “fungaafungifwa keemhepo adishe delongo” ngaashi omuyapostoli Paulus a ti. (Ef. 4:13, 14) Ngaashi sha li sha xunganekwa, ngeenge va li inave lineekela omadimbulukifo aKalunga ova li hava mono oilanduliko inyemateka. — Lev. 26:23-25; Jer. 5:23-25.
8. Oshike hatu lihongo moshihopaenenwa shOvaisrael?
8 Ongahelipi hatu dulu okumona ouwa moshihopaenenwa shOvaisrael? Ngaashi Ovaisrael, oshiwana shaKalunga shokunena nasho ohashi pewa omayele noutekuduliko. (2 Pet. 1:12) Efimbo keshe hatu lesha Eendjovo daKalunga da nwefwa mo ohadi kala da fa omadimbulukifo kufye. Molwaashi otu na emanguluko lokuninga omatokolo, ohatu dulu okuhoolola kutya ohatu dulika komalombwelo aJehova ile ohatu ningi osho tashi monika sha fa sha yuka momesho etu vene. (Omayel. 14:12) Natu ka kundafaneni omatomheno onhumba kutya omolwashike tu na okukala twe lineekela omadimbulukifo aJehova nonghee hatu ka mona ouwa ngeenge otwa dulika kuo.
DULIKENI KUKALUNGA OPO MU KALE NOMWENYO
9. Ongahelipi Jehova a li a shilipaleka Ovaisrael eshi va li mombuwa kutya ote ke va fila oshisho?
9 Eshi Ovaisrael va li ve li pokuya molweendo mombuwa ‘itilifa’ olo la ka kwata oule womido 40, Jehova ka li e va pa ouyelele wokondadalunde komesho yefimbo u na sha nanghee a li te ke va wilika, te ke va amena noku va fila oshisho. Ndele nande ongaho, okwa ka kala ta ulike lwoikando kutya otava dulu okukala ve mu lineekela nosho yo omalombwelo aye. Jehova okwa li a longifa oluudi loshilemo omutenya nosho yo lomundilo oufiku opo a dimbulukife Ovaisrael kutya ote ke va fila oshisho eshi te va pitifa mombuwa. (Deut. 1:19; Ex. 40:36-38) Okwa kala yo te va wanifile po eemhumbwe davo da fimanenena. ‘Oikutu yavo inai kulupa neemhadi davo inadi dinda.’ “Inava hepa sha” nandenande. — Neh. 9:19-21.
10. Jehova oha wilike ngahelipi oshiwana shaye kunena?
10 Ovapiya vaKalunga vokunena ove li pokuya mounyuni mupe wouyuki. Ndele mbela otu na ngoo shi li elineekelo kutya Jehova ote ke tu pa osho twa pumbwa opo tu dule okupita ‘moudjuu munene’? (Mat. 24:21, 22; Eps. 119:40, 41) Oshoshili kutya Jehova ina longekida oluudi loshilemo ile lomundilo olo li tu wilike fiyo mounyuni mupe. Ashike, ota longifa ehangano laye opo li tu kwafele tu kale oupafi. Pashihopaenenwa, otwa kala hatu ladipikwa lwoikando kutya natu tunge oupamhepo wetu mokukala hatu lesha Ombibeli paumwene, twe litulila po efiku lElongelokalunga lOukwaneumbo nokukala pokwoongala nomoukalele pandjikilile. Otwa ninga po ngoo omalunduluko onhumba opo tu dulike komalombwelo oo? Okuninga ngaho otaku ke tu kwafela tu kale tu na eitavelo olo tali ke tu kwafela tu ka ye mounyuni mupe.
11. Omeenghedi dilipi Kalunga a ulika kutya oku na ko nasha nafye?
11 Omalombwelo oo hatu pewa ihae tu kwafele ashike tu kale oupafi pamhepo, ndele ohae tu kwafele mokukalamwenyo kwetu kwakeshe efiku. Pashihopaenenwa, ngeenge otwa kala tu na etaleko li li pandjele li na sha noinima yopamaliko nokukala tu na eisho li li paunafangwa itatu ka kala tu na oisho ihapu. Otwa mona yo ouwa momayele oo twa pewa e na sha nokudjala nokuliwapeka, okuhoolola omalihafifo oo a koshoka nosho yo e na sha nokuhongwa ehongo lomounyuni loshiyeleke. Diladila yo komadimbulukifo oo twa pewa e na sha neameno momaumbo etu, moyeendifo yetu, mOmalupale Ouhamba nosho yo okukala twe lilongekidila eenghalo dopaulumomhumbwe. Omayele a tya ngaho otaa ulike kutya Kalunga oku na ko nasha nonghalonawa yetu.
OMADIMBULUKIFO OKWA KWAFELA OVAKRISTE VONALE VA KALE OVADIININI
12. (a) Oshikundafanwa shimwe shilipi Jesus a li a kundafana lwoikando novahongwa vaye? (b) Oshihopaenenwa shelininipiko shilipi sha li sha kuma neenghono Petrus, noshi na oku tu kuma ngahelipi?
12 Mefelemudo lotete, oshiwana shaKalunga osha kala hashi pewa omadimbulukifo pandjikilile. Jesus okwa li a lombwela lwoikando ovahongwa vaye kutya ova pumbwa okukulika elininipiko. Ndele okwa li a ninga shihapu shihe fi ashike oku va lombwela kutya okukala omulininipiki otashi ti shike, moku va tulila po oshihopaenenwa. Jesus okwa li a ongaleka ovayapostoli vaye va dane Opaasa mefiku laxuuninwa lokukalamwenyo kwaye kwokombada yedu. Ndele fimbo ovayapostoli va li tava li, Jesus okwa fikama ndele ta kosho eemhadi davo, oshilonga osho sha li hashi longwa komupiya. (Joh. 13:1-17) Oshihopaenenwa osho shelininipiko osha li she va kuma neenghono. Konima yomido 30 da ka landula ko, omuyapostoli Petrus, oo naye eemhadi daye da li da koshwa, okwa ka pa ovaitaveli vakwao omayele e na sha nelininipiko. (1 Pet. 5:5) Oshihopaenenwa shaJesus oshi na oku tu linyengifa atusheni tu kaleni ovalininipiki eshi hatu ungaunga navakwetu. — Fil. 2:5-8.
13. Jesus okwa li a dimbulukifa ovahongwa vaye va kulike oukwatya wa fimana oulipi?
13 Jesus okwa li yo a kundafana lwoikando novahongwa vaye shi na sha nokukala neitavelo la kola. Konima eshi ovahongwa va li va nyengwa okuta mo ondemoni oyo ya li momumati wonhumba, ova li va pula Jesus tava ti: “Oshike hano twa nyengwa oku i ta mo?” Jesus okwe va nyamukula ta ti: “Omolweitavelo leni linini; osheshi oshili handi mu lombwele, ngeno kwa li mu neitavelo li fike pombuto yoshinapi, . . . kaku noshinima tashi mu nyenge.” (Mat. 17:14-20) Momukokomoko woukalele waye, Jesus okwa kala ta hongo ovahongwa vaye kutya eitavelo oukwatya wa fimana. (Lesha Mateus 21:18-22.) Ohatu longifa ngoo pauyadi eemhito odo tu na opo tu pameke eitavelo letu okupitila momayele taa tungu oo hatu pewa poyoongalele nosho yo pokwoongala kwopaKriste? Oiningwanima ya tya ngaho ihai kala ashike ihafifa, ndele oi li eemhito opo tu na okuulika kutya otwe lineekela Jehova.
14. Omolwashike sha fimana kunena okukulika ohole ya fa yaKristus?
14 MOmishangwa dopaKriste dOshigreka omu na omadimbulukifo mahapu e na sha nokukala tu holafane. Jesus okwa ti kutya oshipango oshitivali shinenenene oshosho kutya, “hola omukweni ngaashi ove u lihole mwene.” (Mat. 22:39) Sha faafana, omumwaina waJesus, Jakob, okwa ti kutya ohole oyo “omhango onghwahamba.” (Jak. 2:8) Omuyapostoli Johannes okwa shanga ta ti: “Ovaholike, hashipango shipe handi shi mu shangele, ndelenee oshipango shikulu mwa kala nasho okehovelo.” (1 Joh. 2:7, 8) Johannes okwa li ta ulike kushike eshi a ti “oshipango shikulu”? Okwa li ta ulike koshipango shi na sha nokuholafana. Osha li “shikulu” meityo olo kutya Jesus okwa hangwa nale eshi yandja ‘kehovelo,’ omido omilongo da tetekela. Ndele osha li yo “shipe” molwaashi otashi pula omhepo yeliyambo, oyo ovahongwa tashi dulika va li va pumbwa eshi tava ka shakeneka eenghalo dipe. Tu li ovahongwa vaKristus, mbela inatu pandula omalondwelo oo tae tu kwafele tu henuke okukulika omhepo yokuliholamwene oyo i li apeshe mounyuni, oyo tai dulu okunyona po ohole yetu yokuhola ovanhu vakwetu?
15. Oshilonga shaJesus sha fimanenena eshi a li kombada yedu oshilipi?
15 Jesus okwa li e na ko nasha novanhu pauhandimwe. Okwa ulika kutya oku hole ovanhu mokuvelula ovanaudu noingudu nokunyumuna ovafi. Ashike oshilonga shaye sha fimanenena kasha li okuvelula ovanhu palutu. Oilonga yaye yokuudifa nokuhonga oyo unene ya li tai ka etela ovanhu ouwa tau kalelele. Ngahelipi mbela? Pashihopaenenwa, otu shi shii kutya ovo Jesus a li a velula nokwa nyumuna mefelemudo lotete, lwanima ova ka kulupa nova ka fya, ofimbo ovo va li va tambula ko etumwalaka olo a li ta udifa va li ve na eteelelo loku ka kala nomwenyo fiyo alushe. — Joh. 11:25, 26.
16. Oilonga yokuudifa Ouhamba noyokuninga ovanhu ovahongwa otai longwa shi fike peni kunena?
16 Oilonga yokuudifa oyo Jesus a hovela mefelemudo lotete oya tamunuka mo neenghono kunena. Jesus okwa lombwela ovahongwa vaye ta ti: “Indeni hano ka ningeni ovanhu [vomoiwana aishe, NW] ovalongwa vange.” (Mat. 28:19) Ovahongwa vaye osho va li va ninga, ndele nafye osho hatu ningi! Eendombwedi daJehova de lipyakidila di dulife pomamiliyona a-7 otadi udifa nouladi Ouhamba waKalunga moilongo i dulife po 230, nohadi konakona Ombibeli pandjikilile novanhu omamiliyona. Oilonga oyo yokuudifa otai yandje oumbangi kutya otu li momafiku axuuninwa.
KALA WE LINEEKELA JEHOVA KUNENA
17. Paulus naPetrus ova li va yandja omayele elipi?
17 Osha yela kutya omadimbulukifo okwa li a kwafela Ovakriste vopefimbo lonale va kale va pama meitavelo. Diladila ashike kunghee Timoteus a li e udite a tuwa omukumo eshi omuyapostoli Paulus, oo a li modolongo muRoma, e mu lombwela ta ti: “Diinina oshihopaelelwa sheendjovo odo diwa we di uda kuame.” (2 Tim. 1:13) Konima eshi omuyapostoli Petrus a li a ladipika Ovakriste vakwao va kulike elididimiko, ohole yokuhola ovamwatate nelipangelo, okwa ti: “Nda hala oku mu dimbulukifa alushe oinima ei, nande nye vene mu i shii nomwa pamenena moshili.” — 2 Pet. 1:5-8, 12.
18. Ovakriste vomefelemudo lotete ova li va tala ko ngahelipi omadimbulukifo?
18 Meenhumwafo odo Paulus naPetrus va shanga omu na “eendjovo edi da popiwa nale kovaprofeti ovayapuki.” (2 Pet. 3:2) Mbela ovamwatate vomefelemudo lotete ova li va uda nai eshi va pewa omadimbulukifo oo? Ahowe, osho osha li euliko kutya Kalunga oku va hole, naasho oshe va kwafela va ‘kale nokukula mefilonghenda nomokushiiva Omwene Omukulili wetu Jesus Kristus.’ — 2 Pet. 3:18.
19, 20. Omolwashike tu na okukala twe lineekela omadimbulukifo aJehova, nouwa ulipi hatu ka mona ngeenge otwa ningi ngaho??
19 Kunena, otu na omatomheno mahapu okukala twe lineekela omadimbulukifo aJehova oo e li mEendjovo daye di shii okulineekelwa, Ombibeli. (Lesha Josua 23:14.) MOmbibeli omwa popiwa shi na sha nanghee Kalunga a kala ta ungaunga novanhu inava wanenena oule womido omayovi. Ouyelele wa tya ngaho owa shangwa omolwouwa wetu. (Rom. 15:4; 1 Kor. 10:11) Otwa mona yo nghee omaxunganeko Ombibeli a wanifwa. Otaku dulu okutiwa kutya omaxunganeko oo omadimbulukifo a yandjwa komesho yefimbo. Pashihopaenenwa, ovanhu omamiliyona otava mbobolokele melongelokalunga laJehova la koshoka, ngaashi kwa li kwa xunganekwa kutya osho otashi ka ningwa “pomaxulilo omafiku.” (Jes. 2:2, 3) Eenghalo dounyuni odo tadi naipala nado odi li yo ewanifo lexunganeko lOmbibeli. Ngaashi sha tumbulwa metetekelo, oilonga yokuudifa oyo tai longwa mounyuni aushe oi li ewanifo leendjovo daJesus. — Mat. 24:14.
20 Omushiti wetu okwa ulika kutya oku shii okulineekelwa. Ndele mbela ohatu mono ngoo ouwa momadimbulukifo aJehova? Otwa pumbwa okukala twe lineekela omadimbulukifo aye. Osho osho Rosellen a li a ninga. Okwa ti: “Eshi nda hovela okukala nde lineekela filufilu muJehova, onda li nda mona lela kutya ota yambidida nge nota pameke nge pahole neke naye.” Nafye ohatu dulu okumona ouwa ngeenge otwa kala hatu dulika komadimbulukifo aJehova.


text:
domingo, 18 de dezembro de 2016
Para falantes de Umbundu | CONTO PARA EXERCÍCIO DE TRADUÇÃO (vale um dos meus livros ou um mosquiteiro ou uma garrafa de amarula)
UMWE WAYONGWILE UKEMA (*)
Kwakala ukwenje umwe wainda lesakalalo, cokuti lotulo ka kwatele. Wainda lokulipulapula ukwenje wu ndeti. "Cilingila nye okuti, ame ndicimumba cocimatamata, letosi lyukema si kwete?! Cilingila nye okuti layumwe ño, vimbo, ofetika ombangulo yokuti nditukwiwa ame?”
Ukwenje wiya ocisokolola swim… okwiya wakwata ocisiminlõ cimwe “culoño”. Wavanjiliya okuti, catete, kuyuna omunu oyongola ukema, okukulihã pi pakasi omwenyo womanu vimbo. Etambululo lyeli okuti: povava! Omo okuti, ndaño mwenle cina oholwa, alopo yinywã ovava.
Cina mwenle okuti ka kwacile ciwa handi, ukwenje mba olimba vonjila yokocisimo (ale onjombo). Eci apitinlã vali, ka suminle: ofetika okuniã. Eyumbu lyocili, halyo lihenlã syõ, pomenlã wonjombo yovava vokunywã. Noke eye wasyapo oluhaku waye. Olondona eci vyakapitinlã lomenle, oco vitape ovava, vyasaña okuti, hayo!, elundu lyeniñã lyekongo. Vokasimbusimbu, olwiya wowo kowiñi. Eci tumõla nye?!
Ukwenje kefetikilo wasanjukile, ndayu ocipango caye catelinsiwa. Pwãi, oku ceya okupitinlã, ema lyolyo ho. La Sekulu yimbo, Soma haye tiyu yayi, wovanjela ovitangi. Oco Nda hem tulinga tuti Soma ocilyangu, yu wanyõlã ocimumba caye? Cilingila nye okuti ukulu wendamba okulonga ovimumba ka citenla, vakwê?!
Osapi yondaka tunõlãpo yeyi okuti: onjila yokusanda ukema ciyongola okuyenda ciwa, momo ukema kuli vo una ka waposokele.
___
(*) Olusapo woponjango kimbo lyetu.
Ya yevalisiwa la (Publicada por): Angola Debates e Ideias- G. Patissa kelivala (às) 22:11
Nenhum comentário:
Assinar: Postar comentários (Atom)


text:
EHOKOLOLO 65
Ouhamba waIsrael tau tukulwa pokati
MBELA ou shi shii kutya omolwashike omulumenhu oo e li mefano ta pombola po oshikutu shaye moipambu? Jehova oye e mu lombwela a pombole po oshikutu shaye. Omulumenhu oo omuprofeti waKalunga. Edina laye oAhia. Mbela ou shi shii kutya omuprofeti oshike? Omuprofeti omunhu oo ha lombwelwa kuKalunga komesho yefimbo oinima oyo tai ka ningwa monakwiiwa.
Mefano olo, Ahia ota popi naJerobeam. Jerobeam omulumenhu oo Salomo a tula po a kale ta pashukile oilonga yaye imwe yokutunga. Eshi Ahia va shakena naJerobeam mondjila, Ahia okwa li a ninga oshinima shikumwifi. Okwa dula mo oshikutu shaye shipe osho kwa li a djala ndele te shi pombola moipambu 12. Opo nee, okwa lombwela Jerobeam a ti: ‘Tambula oipambu 10, nai ninge po yoye.’ Mbela ou shi shii kutya omolwashike Ahia a pa Jerobeam oipambu 10?
Ahia okwa li a popya kutya Jehova ota ka kufa Salomo ouhamba. Okwa ti yo kutya Jehova ota ka pa Jerobeam omapata 10 aIsrael. Kungaho, osha yela kutya omonamati waSalomo, Rehabeam, ota ka fyaala po ashike nomapata avali oo ta ka pangela.
Eshi Salomo a uda kombinga yaasho Ahia a lombwela Jerobeam, Salomo okwa li a handuka neenghono. Okwa li ta kendabala nokuli okudipaa Jerobeam. Ndele Jerobeam okwa ya onhapo kuEgipti. Salomo okwa ka fya konima yokafimbo. Okwa li a pangela oule womido 40. Omonamati waye Rehabeam oye a ka ningwa ohamba ponhele yaye. Ndele eshi Jerobeam a uda kutya Salomo okwa fya, okwa dja ko kuEgipti ndele ta alukile kuIsrael.
Rehabeam ka li ohamba iwa. Okwa li nokuli omukwanyanya e dule xe Salomo. Efiku limwe, Jerobeam novakulunhu vonhumba va fimana ova li va ya kohamba Rehabeam ndele tave i pula i kale tai ungaunga novanhu nawa. Ndele Rehabeam ka li a pwilikina kuvo. Okwa li nokuli a ninga omukwanyanya shi dulife nale. Onghee hano, ovanhu ova ninga Jerobeam ohamba yomapata 10, ashike epata laBenjamin nepata laJuda okwa li a tokola okukala koshi youhamba waRehabeam.
Jerobeam ka li a hala oshiwana shi kale tashi i kuJerusalem shi ka ilikane Jehova kotembeli. Onghee hano, okwa ninga eenhana mbali doshingoli nokwa xwaxwameka ovanhu vomouhamba womapata 10 va kale tava ilikana kudo. Diva, edu ola li la yada ominyonena nelongifo leenghono.
Ouhamba womapata avali nao owa li wa hangwa koupyakadi. Konima yomido nhee nasha okudja eshi Rehabeam a ninga ohamba, ohamba yaEgipti oya li ye uya okuhomona Jerusalem. Ohamba oyo oya li ya kufa mo omamona mahapu motembeli yaJehova. Kungaho, otembeli oya li ashike monghalo iwa oule wokafimbo kanini okudja eshi ya pwa okutungwa.
1 Eehamba 11:26-43; 12:1-33; 14:21-31.


text:
Ovadali, kwafeleni ovana veni va pameke eitavelo lavo
‘Ovamati noukadona nava tange edina lOmwene.’ — EPS. 148:12, 13.
OMAIMBILO: 88, 115
1, 2. (a) Ovadali ova taalela eshongo lilipi, nongahelipi tava dulu okuungaunga nalo? (b) Oitwa ine ilipi hatu ka konakona paife?
OVALIHOMBOLI vamwe vokoFrance ova ti: “Fye otwa itavela muJehova, ashike osho inashi hala kutya ovana vetu navo otava ka itavela muye.” Ova weda ko tava ti: “Eitavelo kali fi oshinima osho ho dalwa nasho. Ovana vetu ohava kulike eitavelo kanini nakanini.” Omumwatate umwe wokoAustralia okwa ti: “Oshi li eshongo la kula okukwafela okaana koye ka kulike eitavelo momutima wako. Otwa pumbwa okulongifa oilongifo aishe oyo tu na opo tu kwafele ovana vetu. Otashi dulika u diladile kutya okaana oka mbilipalelwa kenyamukulo loye. Ndele lwanima otashi dulika ke ke ku pule natango epulo la faafana. Otashi dulika ka kale ka mbilipalelwa komanyamukulo oye nena, ashike efiku limwe otaka ka kala ka hala okuuda shihapu. Otashi dulika u na okukala ho kundafana nako oinima imwe lwoikando.”
2 U li omudali, mbela omafimbo amwe oho kala u udite kutya ito ka pondola okuhonga nokukwafela ovana voye va kale ovalumenhu novakainhu ve na eitavelo? Oshoshili kutya itatu dulu okupondola kufye vene. (Jer. 10:23) Ashike ohatu dulu okupondola ngeenge otwa pula ewiliko kuJehova. Natu ka tale koinima ine oyo tai dulu oku mu kwafela eshi tamu kendabala okukwafela ovana veni va pameke eitavelo lavo: (1) Shiiva ovana voye nawa. (2) Honga nomutima aushe. (3) Kala ho longifa omafaneko taa wapalele. (4) Kala omulididimiki noho ilikana alushe.
SHIIVA OVANA VOYE NAWA
3. Ongahelipi ovadali tava dulu okuhopaenena onghedi yaJesus yokuhonga?
3 Jesus ka li ha kala a tila okupula ovashikuli vaye kutya ova itavela shike. (Mat. 16:13-15) Otwa pumbwa oku mu hopaenena. Osha fimana okukala ho pula ovana voye va holole omadiladilo avo pefimbo noponhele tai wapalele. Otamu dulu yo okukundafana kombinga yomalimbililo oo tashi dulika ve na. Omumwatate womido 15 wokoAustralia okwa ti: “Tate oha popi naame luhapu kombinga yeitavelo lange noha kwafele nge ndi kale handi tomhafana. Oha pula nge ta ti: ‘Ombiibeli otai ti shike?’ ‘Mbela owa itavela ngoo osho tai ti?’ ‘Omolwashike we shi itavela?’ Oha kala a hala ndi nyamukule noitya yange mwene, ndele hakweendulula ashike osho ye ile meme a popya. Eshi handi ende handi kulu, onda li ndi na okuyelifa shihapu.”
4. Omolwashike sha fimana okutala ko omapulo ounona a fimana? Yandja oshihopaenenwa.
4 Ngeenge okaana oka limbililwa omahongo amwe Ombiibeli, ino ka handukila ile u ka hanyaukile. Ka kwafela nelididimiko mokutomhafana nako kombinga yoshinima osho. Omudali umwe okwa ti: “Kala ho tale ko omapulo okaana koye a fimana. Ino kala we a dina. Ino henuka yo okukundafana kombinga yoikundafanwa yonhumba molwaashi u wete ino manguluka okupopya kombinga yayo.” Osha fimana okukala ho tale ko omapulo okaana koye e li euliko kutya ohake lipula moule noka hala okuuda shihapu. Nokuli naJesus eshi a li e na omido 12 okwa li ha pula omapulo omoule. (Lesha Lukas 2:46.) Omumati weedula 15 wokoDenmark okwa ti: “Efiku limwe eshi nda li nda popya kutya onda limbililwa ngeenge otu li ngoo melongelokalunga lashili, ovadali vange ova li va pwilikina nge nengungumano nonande otashi dulika sha li she va limbililika. Ova li va nyamukula omapulo ange aeshe tava longifa Ombiibeli.”
5. Ongahelipi ovadali tava dulu okuulika kutya ove na ko nasha neitavelo lovana vavo?
5 Shiiva ovana voye nawa, sha hala kutya, shiiva omadiladilo avo, omaliudo avo nosho yo osho have lipula nasho. Ino diladila ashike kutya ove na eitavelo molwaashi hava i kokwoongala nohava kufa ombinga moukalele pamwe naave. Kaleni hamu kundafana oinima yopamhepo nopeemhito opo hamu kala mwe lipyakidila nomalipyakidilo akeshe fiku. Kala ho ilikana pamwe novana voye noku va kwatela momailikano oo. Kendabala okushiiva omayeleko eitavelo oo tava shakeneke noku va kwafela va dule oku a finda.
HONGA NOMUTIMA AUSHE
6. Ngeenge ovadali ova findile oshili yOmbiibeli momitima davo vene, otashi ke va kwafela ngahelipi?
6 Jesus, e li omuhongi, okwa li ha hange omitima dovanhu molwaashi okwa li e hole Jehova, Eendjovo daYe nosho yo ovanhu. (Luk. 24:32; Joh. 7:46) Ovadali navo otava ka hanga omitima dovana vavo ngeenge ova kala ve na ohole ya tya ngaho. (Lesha Deuteronomion 6:5-8; Lukas 6:45.) Onghee hano, ovadali, kaleni hamu konakona noukeka Ombiibeli nosho yo oileshomwa yetu. Kaleni mu na ohokwe meshito nomoitukulwa oyo i li moishangomwa yetu oyo ya kundafana kombinga yeshito. (Mat. 6:26, 28) Ngeenge owa kala ho ningi ngaho, oto ka hapupalifa eshiivo loye, otashi ka kulika olupandu loye lokupandula Jehova notashi ke ku kwafela u honge ovana voye noupu. — Luk. 6:40.
7, 8. Ngeenge omutima womudali ou yadi oshili yOmbiibeli, otashi ke mu linyengifa a ninge shike? Yandja oshihopaenenwa.
7 Ngeenge momutima woye omu yadi oshili yOmbiibeli, oto ka kala wa hala oku i kundafana noukwaneumbo woye. Kala ho shi ningi alushe, ndele hangeenge ashike tamu lilongekidile okwoongala kwopaKriste ile pelongelokalunga loukwaneumbo. Oshi na okukala oshitukulwa sheenghundafana deni dakeshe efiku, ashike kashi na okuningwa kefininiko, ndele omu na okukala hamu popi mwa mangulukilafana. Ovalihomboli vamwe vokoUnited States ohava diladila kombinga yaJehova ngeenge oukwaneumbo wavo otau hafele oshinima shonhumba shomeshito ile oikulya yonhumba. Ova ti: “Ohatu kwafele ovana vetu va mone kutya oinima oyo otai holola ngahelipi ohole nounongo waJehova.” Ovalihomboli vamwe vokoSouth Africa, ngeenge tava longo moshikunino novanakadona vavo vavali, ove hole okuyelifila ovana vavo nghee eembuto hadi mene monghedi ikumwifi ndele tadi ningi oimeno ya kula. Ova ti: “Ohatu kendabala tu honge ovana vetu va kale va fimaneka omwenyo nanghee eshito la kitakana nolikumwifi.”
8 Omudali umwe wokoAustralia, eshi omonamati a li e na omido omulongo, ova li va ya komisiuma opo a kwafele omonamati oo a pameke eitavelo laye muKalunga nomeshito. Xe okwa ti: “Otwa mona omafano oishitwa yomomeva yonale . . . Osha li she tu kumifa okumona nghee oinamwenyo oyo ihe ko vali ya li iwa, ya shitwa monghedi ya kitakana noye lixwa po, ya fa ashike oyo hatu mono kunena. Ngeenge vamwe otava ti kutya oinima i na omwenyo oya enda tai lunduluka fiyo ya kitakana, omolwashike oishitwa oyo yonale ya li nale ya kitakana neenghono? Osha li sha kumwifa nge neenghono nonda li nda lombwela omonamati wange.”
LONGIFA OMAFANEKO TAA WAPALELE
9. Omolwashike okulongifa omafaneko haku pondola, nomudali umwe okwe shi ulika ngahelipi?
9 Jesus okwa li ha longifa omafaneko oo haa pendula omadiladilo, taa kumu omutima, notaa dulu okudimbulukiwa noupu. (Mat. 13:34, 35) Ounona ohava dulu okufaneka oinima momadiladilo noupu. Onghee hano, ovadali kendabaleni okulongifa alushe omafaneko ngeenge tamu hongo ovana veni. Omudalakadi umwe wokoJapan oo e na ovanamati vavali osho ha ningi ngaho. Eshi ovanamati vaye va li ve na eedula hetatu nomulongo, okwa li e va honga kombinga yewangadjo nanghee Jehova a ulika okunakonasha kwaye eshi e li shita. Okwa li e va pa omashini, osuuka nosho yo okoofi, ndele te va pula keshe umwe e mu ningile okoofi. Omudali oo okwa ti: “Ova li ve i ninga noukeka. Eshi nde va pula kutya omolwashike ve i ninga nawanawa, ova ti ova hala okoofi i kale naanaa ngaashi ei ndi hole. Onda li nde va fatululila kutya Kalunga okwa lumbakanifa eemhepo mewangadjo noukeka opo tu dule okukala hatu fuda nawa.” Efaneko olo ola li tali wapalele eedula davo, nova li tava dulu oku li uda ko noupu. Nomolwaasho, ova kala hava dimbuluka oshilihongomwa osho ve lihonga mefaneko olo.
10, 11. (a) Efaneko lilipi to dulu okulongifa opo u kwafele okaana ka kulike eitavelo lako muKalunga? (Tala efano pehovelo loshitukulwa.) (b) Omafaneko elipi wa mona haa pondola?
10 Oto dulu okulongifa efaneko li na sha nokuteleka opo u kwafele okaana koye ka kulike eitavelo muKalunga. Ngahelipi mbela? Konima eshi wa teleka oshikuki ile oumbishikiti, yelifila ounona kutya omolwashike sha fimana okulandula omalombwelo e na sha noinima oyo u na okulongifa. Opo nee oto dulu okupa okaana oshiimati, ngaashi eapula, ndele to ka pula kutya: “Mbela ou shi ngoo kutya omwa kwatelwa oinima ihapu opo eapula li holoke po?” Li teta pokati, ndele to ka pe onhi. Oto dulu oku ka yelifila kutya onhi oyo oi na omauyelele a kitakana e na sha nanghee eapula li na okuholoka po e dule kokule omauyelele oo haa kala momambo okuteleka. Oto dulu oku ka pula kutya: Ngeenge elandulafano lokuteleka oshikuki oli na ou e li shanga, mbela ouyelele wa kitakana oo u li monhi yeapula owa tulwa mo kulye? Ngeenge okaana koye oke li mepupi lounyasha, oto dulu oku ka yelifila kutya ouyelele u na sha nanghee eapula ile omuti womayapula u na okukula owa tuvikilwa mo-DNA. Otamu dulu yo okutala pamwe omafano oo e li pepandja 10-20 lokambo The Origin of Life—Five Questions Worth Asking.
11 Ovadali vahapu ohava hafele okukundafana novana vavo oitukulwa oyo hai kala mo-Awake! i na oshipalanyole “Was It Designed?” Ile va longife oitukulwa oyo opo va honge ounona ovo vanini oinima oyo tava dulu okuuda ko noupu. Pashihopaenenwa, ovalihomboli vamwe vokoDenmark ova li va yelekanifa eedila odo da longwa kovanhu noudila. Ova ti: “Eedila odo da longwa kovanhu ohadi monika da fa oudila. Ndele mbela eedila do ohadi dulu ngoo okudala omai noku a nangela fiyo da tendula? Mbela oudila ova pumbwa ngoo onhele ye likalekelwa yokunambela? Mbela omudumo wodila owa faafana ngoo nokukwena kwoudila? Mbela olyelye omunaendunge elela, oye ou a longa eedila ile Omushiti woudila?” Okulongifa omafaneko nosho yo omapulo a lukilwa nawa otaku dulu okukwafela ounona va kale hava diladila ‘pandunge’ nova kulike eitavelo lavo muKalunga. — Omayel. 2:10-12.
12. Ongahelipi omafaneko haa kwafele ounona va pameke eitavelo lavo mOmbiibeli?
12 Okulongifa omafaneko otaku dulu yo okukwafela okaana ka kale ke na eitavelo kutya Ombiibeli oi li paushili. Pashihopaenenwa, tala muJob 26:7. (Lesha.) Ongahelipi to dulu okuulika kutya omushangwa oo owa nwefwa mo komhepo iyapuki? Oto dulu okutofa mo oitwa oyo ya fimana, ashike otashi ka kala shiwa okupendula omadiladilo okaana koye. Popya kutya Job okwa li ko ofimbo ovanhu inava nduluka omafano okutala kokule noyeendifo yokuya mewangadjo. Okaana koye otaka dulu okuulika nghee tashi dulika shi kale shidjuu kovanhu vamwe va itavele kutya oshinima sha kula, ngaashi edu, otashi dulu okukala sha endjelela poima pehe na sha. Mepingafano naasho, otaka dulu okulongifa etanga ile emanya ka ulike kutya oinima oyo i na ondjudo ohai kala ya kanghamena kusha. Oilihongomwa ya tya ngaho otai dulu okukwafela okaana ka ude ko kutya Jehova okwa li a shangifa nalenale mOmbiibeli ouyelele u li paushili omanga ovanhu inave u shiiva. — Neh. 9:6.
VA KWAFELA VA MONE EFIMANO LOMAFINAMHANGO OMBIIBELI
13, 14. Ongahelipi ovadali tava dulu okukwafela ounona vavo va mone efimano lomafinamhango Ombiibeli?
13 Osha fimana neenghono okukwafela ovana voye va mone efimano lomafinamhango Ombiibeli. (Lesha Epsalme 1:1-3.) Ope na omikalo dihapu omo to dulu oku shi ninga. Pashihopaenenwa, oto dulu okupula okaana koye ka faneke momadiladilo kutya ngeno otaka ka kala kokanhunhu ke likalekelwa noke na okuhoolola ovanhu ovo taka ka kala navo. Opo nee ka pula kutya: “Omunhu keshe okwa pumbwa okukala e na omaukwatya elipi opo aveshe va kale nombili notava longele kumwe?” Oto dulu yo okukundafana navo omayele opandunge oo taa hangika mOvagalati 5:19-23.
14 Omadeulo a tya ngaho otaa hongo oilihongomwa ivali ya fimana. Shotete, omifikamhango daKalunga ohadi xumifa komesho ombili yashili nosho yo elongelokumwe. Oshitivali, Jehova ote tu hongo paife opo tu lilongekidile ounyuni mupe. (Jes. 54:13; Joh. 17:3) Oto dulu yo okudivilika oitwa oyo mokuhoolola oimoniwa okudja moishangomwa yetu noku i kundafana. Otamu dulu okutala oimoniwa moitukulwa “Ombibeli ohai lundulula onghalamwenyo yovanhu,” oyo hai holoka mOshungonangelo. Ile ngeenge pamwe umwe meongalo leni okwa ninga omalunduluko manene monghalamwenyo yaye opo a hafife Jehova, oto dulu oku mu shiva opo a hokolole ehokololo laye. Oihopaenenwa ya tya ngaho ohai ulike nghee omafinamhango Ombiibeli taa longo. — Heb. 4:12.
15. Oshike shi na okukala elalakano loye lotete eshi to hongo ovana voye?
15 Oshitwa osheshi kutya: Ngeenge to hongo ounona voye, ino kala ashike u na onghedindjikilile imwe aike yokuhonga. Kendabala okulongifa omadiladilo oye okufaneka oinima. Va kwafela va longife omadiladilo avo she likolelela keedula davo. Va kwafela va kale va tunhukwa kwaasho tave lihongo nova pameke eitavelo lavo. Omudali umwe okwa ti: “Ino loloka nande okulongifa eenghedi da yoolokafana nonande otashi dulika tamu kundafana oshikundafanwa mwa li mwe shi kundafana nale.”
KALA OMUDIININI, OMULIDIDIMIKI NOKUKALA HO ILIKANA ALUSHE
16. Omolwashike sha fimana okukala nelididimiko ngeenge to hongo ovana voye? Shi yelifa.
16 Otwa pumbwa omhepo yaKalunga opo tu kale neitavelo la kola. (Gal. 5:22, 23) Ngaashi ashike oiimati yo venevene, eitavelo nalo ohali ende tali kulu kanini nakanini. Onghee hano, owa pumbwa okukala u na elididimiko noino pumbwa okusholola okuhonga ovana voye. Omudali umwe wovana vavali wokuJapan okwa ti: “Ame nomukulukadi wange ohatu yandje elitulemo la wana kovana vetu. Okudja ashike eshi va li vashona, onda kala handi konakona navo oule wominute 15 efiku keshe, kakele ashike momafiku okwoongala kwopaKriste. Ominute 15 kada li dihapu kuvo nokufye.” Omupashukilishikandjo umwe okwa ti: “Eshi nda li omunyasha, onda li ndi na omapulo nomalimbililo mahapu. Mokweendela ko kwefimbo, mahapu omuo okwa li a nyamukulwa pokwoongala, pekonakono loukwaneumbo ile lopaumwene. Nomolwaasho osha fimana kovadali va twikile ashike okuhonga ovana vavo.”
17. Omolwashike oihopaenenwa iwa yovadali ya fimana, nongahelipi ovalihomboli vamwe va tulila po ovanakadona vavo oshihopaenenwa shiwa?
17 Oshinima shimwe osho sha fimanenena oshihopaenenwa shoye sheitavelo. Ovana voye otava ka konenena osho ho ningi, notashi ke va nwefa mo. Onghee hano, ovadali, twikileni okupameka eitavelo leni. Ovana veni nava mone kutya omwa tala ko Jehova e li omunhu wolela kunye. Ngeenge ovalihomboli vamwe vokoBermuda va li ve udite va wililwa po, ova li hava ilikana novana vavo opo Jehova e va wilike, nohava ladipike ovana vavo va ilikane paumwene. Ova ti: “Ohatu lombwele omonakadona wetu woshiveli kutya na kale e ‘lineekela muJehova, e lipyakidila moilonga yOuhamba nonokutya ina pumbwa okukala te lipula unene.’ Ngeenge twa mona oidjemo iwa, oha kala e shi shii kutya Jehova okwe tu kwafela. Osho osha pameka eitavelo laye muKalunga nomOmbiibeli.”
18. Oshike osho ovadali va pumbwa okudimbuluka?
18 Mokweendela ko kwefimbo, ounona ove na okukulika eitavelo lavo. Ovadali, otamu dulu okukuna nokutekela, ye Kalunga ta kulike. (1 Kor. 3:6) Onghee hano, indileni omhepo yaye ndele tamu longo noudiinini mu honge ovana veni. Ngeenge omwa ningi ngaho, Jehova ota ka nangeka noupuna eenghendabala deni. — Ef. 6:4.


text:
OSHIPALANYOLE SHOKOMBADA | NGHEE TO DULU OKUMONA OUWA MUHAPU NGEENGE TO LESHA OMBIIBELI
Oshike tashi dulu oku ku kwafela opo okulesha kwoye ku kale kuhokwifa?
Mbela okulesha Ombiibeli kwoye otaku ka kala kuhe fi kuhokwifa ile otaku ka kala taku talaleke? Shihapu oshe likolelela kunghee to lesha. Natu ka tale kwaasho to dulu okuninga po opo u kale u na ohokwe yokulesha nou ku hafele.
Hoolola Ombiibeli oyo i shii okulineekelwa noina elaka li li pefimbo. Ngeenge owa lesha ouyelele oo u na oitya ihapu idjuu noya kulupa oyo uhe shii, ito ka hafela noupu oku i lesha. Onghee hano, konga Ombiibeli oyo ya longifa elaka lipu okuudiwa ko, olo tali kumu omutima woye. Ndele pefimbo opo tuu opo, nai kale ya tolokwa noukeka noi li paushili. *
Longifa outeknologi woshinanena. Kunena Ombiibeli kai li ashike molupe lomambo a pilindwa, ndele oi li yo molupe lopaelektronika. Eembibeli dimwe otadi dulu okuleshwa kointaneta ile okutapelwa keekombiyuta, koutableta ile keengodi dopeke opo omunhu a kale ta lesha paumwene. Dimwe odi na oikwafifo ya wedwa po oyo tai ku kwafele u konge diva eevelishe dimwe vali da pamba oshikundafanwa ile u yelekanife nokuli omatoloko Eembiibeli dimwe. Ngeenge owa hala okupwilikina ponhele yokulesha komudidi, Ombiibeli oya kwatwa yo moungalo. Ovanhu vahapu ohava hafele okupwilikina fimbo ve li molweendo moyeendifo yaaveshe, fimbo tava kosho ile tava longo oilonga yonhumba oyo tai va pitike va pwilikine. Omolwashike ito kendabala okulongifa onghedi oyo tai ku wapalele?
Longifa oikwafifo yokukonakona Ombiibeli. Oikwafifo yokukonakona Ombiibeli otai dulu oku ku kwafela u mone ouwa muhapu mwaasho to lesha. Ope na ouwaalita voilongo oyo ya popiwa mOmbiibeli, oyo tai dulu oku ku kwafela u mone eenhele odo to shakeneke mokulesha kwoye noku di kwatakanifa noiningwanima. Oitukulwa ngaashi eshi ile oyo i li ko-website, jw.org, otai dulu oku ku kwafela u shiive oitukulwa ihapu yOmbiibeli.
Lesha meenghedi da yoolokafana. Ngeenge ou wete okulesha Ombiibeli okudja kehovelo fiyo ya pwa ko tashi monika shitilifa, omolwashike ito kulike ohokwe yoye mokuhovela noitukulwa oyo u wete ihokwifa unene kwoove? Ngeenge owa hala okushiiva ovanhu va fimanenena ovo va tumbulwa mOmbiibeli, oto dulu okuhovela okulesha kombinga yovanhu. Ope na oihopaenenwa yomaetepo oo to dulu okulongifa moshimhungu, “ Konakona Ombiibeli moule mokushiiva nawa ovanhu ovo va tumbulwa mo.” Ile pamwe owa hala okulesha Ombiibeli to kongo oikundafanwa ile oiningwanima she likolelela palandulafano layo. Omolwashike ito kendabala onghedi imwe yomuyo?
^ okat. 4 Vahapu ova mona kutya Ombiibeli yOshiingilisha yo-New World Translation of the Holy Scriptures oi li paushili, oi shii okulineekelwa noipu okulesha. Ombiibeli oyo oya nyanyangidwa kEendombwedi daJehova, noi li momalaka e dule 130. Oto dulu oku i tapa konhele yetu yokointaneta ko-jw.org ile u tape o-JW Library. Ile oto dulu yo okupula Eendombwedi daJehova di ku etele Ombiibeli oyo ya pilindwa keumbo leni.
Lihonga shihapu
Mbela Ombibeli yo-New World Translation oi li ngoo paushili?
Omolwashike o-New World Translation ya yooloka ko komatoloko amwe?


text:
Otwa dja momaputuko nomomihoko di lili naku lili, ndele otwa hangana molwaashi otu na omalalakano a faafana. Komesho yaaishe, otwa hala okufimanekifa Jehova, Kalunga oo a popiwa mOmbibeli noku li Omushiti woinima aishe. Ohatu kendabala ngaashi hatu dulu okuhopaenena Jesus Kristus notu udite etumba eshi tu li Ovakriste. Keshe umwe womufye ohe liyambe, ta longifa efimbo laye mwene, opo a kwafele ovanhu ve lihonge kombinga yOmbibeli nosho yo Ouhamba waKalunga. Ohatu ifanwa Eendombwedi daJehova molwaashi ohatu yandje oundombwedi, ile tu tye, ohatu popi kombinga yaJehova Kalunga nosho yo Ouhamba waye.
Kala wa manguluka okukonga ouyelele konhele yetu yokointaneta. Oto dulu okulesha ko Ombibeli. Oto dulu yo okulihonga shihapu kombinga yetu nosho yo yeitavelo letu konhele yetu yokointaneta.


text:
OSHILESHWA 10
Elongelokalunga lOukwaneumbo oshike?
Pefimbo lOmbibeli, Jehova okwa li a lombwela omaukwaneumbo a kale haa kala pamwe efimbo la wana opo a konakone Eendjovo daye nopo oilyo yomaukwaneumbo i kale i na ekwatafano la kola. (Deuteronomion 6:6, 7) Omolwelombwelo olo, oukwaneumbo keshe wEendombwedi daJehova ohau hoolola efiku lonhumba moshivike omo hau kundafana oinima yopamhepo wa manguluka, nohau hoolola oikundafanwa she likolelela keemhumbwe dao. Ndele nonande omunhu oha kala oye aeke, ota dulu okulongifa omhito ya tya ngaho okuninga ekonakonombibeli lopaumwene, ta longifa oshileshomwa osho a hala.
Elongelokalunga lOukwaneumbo ohali tu kwafele tu ehene popepi naJehova. Ombibeli otai ti: “Eheneni kuKalunga, opo nee Ye ta ehene kunye.” (Jakob 4:8) Eshi hatu konakona kombinga yomaukwatya aJehova nosho yo eenghatu daye mEendjovo daye, ohatu ende hatu mu shiiva nawa. Onghedi i li paunafangwa okuhovela okuninga Elongelokalunga lOukwaneumbo oyo okulesha pamwe Ombibeli mokule, tashi dulika tamu landula elesho lOmbibeli olo li li melandulafano lOfikola yOkudeula Ovaudifi. Otamu dulu okulitukulila omatukulwa elesho lOmbibeli, nopo nee ngeenge mwe a lesha, tamu kundafana oilihongomwa ipe oyo mwa mona mo.
Ohali kwafele yo oukwaneumbo u kale u na oukumwe. Ovalihomboli nosho yo ovadali nounona ohava pameke ekwatafano lavo ngeenge tava konakona Ombibeli ve li oukwaneumbo. Elongelokalunga lOukwaneumbo oli na okukala efimbo litunhula nolihafifa olo keshe umwe ha kala a teelela nodjuulufi. Ovadali otava dulu okuhoolola oikundafanwa oyo tai ti sha kounona she likolelela komido davo, oyo hai holoka moifo yOshungonangelo no-Awake! Otamu dulu okukundafana shi na sha nanghee ounona tava dulu okuungaunga nomaupyakadi oo hava shakeneke kofikola. Otamu dulu yo okulideula omaimbilo oo taa ka imbwa pokwoongala nokuhafela yo oushikepengeyo konima yElongelokalunga lOukwaneumbo.
Okulongela Kalunga pamwe oshivike keshe monghedi ya tya ngaho ye likalekelwa otaku ka kwafela keshe umwe moukwaneumbo a hafele okukonakona Eendjovo daKalunga, na Kalunga ote ke mu nangeka shili noupuna omolweenghendabala da tya ngaho. — Epsalme 1:1-3.
Omolwashike hatu litulile po efimbo lokuninga Elongelokalunga lOukwaneumbo?
Oshike ovadali tava dulu okuninga po opo oilyo youkwaneumbo aishe i dule okuhafela Elongelokalunga lOukwaneumbo?
Lihonga shihapu
Nghee to dulu okuxumifa komesho ehafo moukwaneumbo weni
Ohole oyo Jesus a ulika oi li oshihopaenenwa osho ovashamane, ovakulukadi, ovadali nosho yo ounona tava dulu okulandula. Oshike hatu lihongo kuye?


text:
ETUKULWA 8
‘Aishe ote ke i shitukifa i ninge ipe’ neenghono daye dokushitulula
1, 2. Ovanhu ohava kanifa oinima ilipi kunena, naasho ohashi tu kumu ngahelipi?
NATU tye nee okaana oka kanifa ile ka nyonauna okadanaukifo kako oko ke hole, noka hovela okukwena neenghono monghedi i etifa onghenda. Mepingafano naasho, okaana ihaka kala tuu ka hafa neenghono ngeenge omudali wako okwa pangele ile a mona okadanaukifo oko ka li ka kana! Otashi dulika omudali e wete shipu okupangela ile okukonga okadanaukifo kokaana. Ndele okaana ohaka kala take limemesha noka hafa neenghono molwaashi oshinima osho ka li taka diladila kutya itake shi mono vali oke shi mona.
2 Jehova, oo e li Omudali a denga mbada, oku na eenghono dokushitulula oinima oyo ovana vaye vokombada yedu tashi dulika va diladile kutya itave ke i mono vali. Apa itatu popi shi na sha noudanaukifo vongaho. ‘Momafimbo aa madjuu’ okukaliwa muwo, ohatu kanifa oinima ihapu neenghono. (2 Timoteus 3:1-5) Oinima ihapu oyo ovanhu va lenga ngaashi omaumbo, oiniwe, oilonga noukolele nokuli, kai kwete okukana. Otashi dulika yo hatu kala twa nyika oluhodi ngeenge hatu diladila kombinga yomudingonoko oo wa nyonaunwa nosho yo omaludi mahapu oimeno noinamwenyo oo ehe ko vali kombada yedu. Ndele okufilwa omunhu oo tu hole ohaku tu kumu neenghono shi dulife oinima ikwao. Omunhu oha kala a nyika oluhodi neenghono, noha kala e udite a wililwa po. — 2 Samuel 18:33.
3. Etimaumbwile tali hekeleke lilipi la popiwa mOilonga 3:21, na Jehova ote ke li wanifa po okupitila mushike?
3 Ohatu ka hekelekwa ngeenge otwe lihongo shi na sha neenghono daJehova dokushitulula. Ngaashi hatu ke shi mona, ope na oinima i lili noku lili ikumwifi oyo Kalunga ta dulu okuninga nota ka ningila ovana vaye vokombada yedu. Ombibeli otai ulike kutya Jehova okwa lalakanena ‘okushuna oinima aishe peenhele dayo.’ (Oilonga 3:21) Ota ka longifa Ouhamba wopaMessias, oo u li meke lOmona waye, Jesus Kristus, opo a dule okuninga ngaho. Oumbangi otau ulike kutya Ouhamba oo owa hovela nale okupangela mo 1914. * (Mateus 24:3-14) Jehova ota ka shitulula shike? Natu ka konakoneni kombinga yoinima imwe oyo Jehova a shitulula naayo ta ka shitulula monakwiiwa.
Okutungululwa kwelongelokalunga la koshoka
4, 5. Oshike sha li sha ningilwa oshiwana shaJehova mo 607 K.O.P., na Jehova okwa li e shi pa eteelelo lilipi?
4 Jehova okwa tungulula nale elongelokalunga la koshoka. Opo tu ude ko kutya osho osha hala okutya shike, natu konakoneni pauxupi ondjokonona youhamba waJuda. Okuninga ngaho otashi ke tu kwafela tu shiive nghee Jehova ha longifa eenghono daye dokushitulula. — Ovaroma 15:4.
5 Diladila ashike nghee Ovajuda ovadiinini va li ve udite mo 607 K.O.P. eshi Jerusalem sha hanaunwa po. Oshilando shavo oshiholike osha li sha hanaunwa po, nomakuma asho okwa mbonyaunwa po. Ndele shinyikifa oluhodi, otembeli yoshinge oyo ya li ya tungwa kuSalomo, oyo ya li ondingandinga yelongelokalunga laJehova la koshoka kombada yedu alishe, oya li ya hanaunwa po. (Epsalme 79:1) Ovajuda ovo va li inava dipawa ova li va twalwa moukwatwa waBabilon, noshilongo shavo osha li sha ninga eputu omo mwa li oifitukuti. (Jeremia 9:11) Pataleko lopanhu, Ovajuda ova li va fa va kanifa keshe shimwe. (Epsalme 137:1) Ndele Jehova, oo a li a xunganeka nale ehanauno olo, okwa li yo a yandja eteelelo kutya efimbo lokutungulula otali ke uya.
6-8. (a) Ovaprofeti Ovaheberi ova divilika lwoikando shike, nomaxunganeko oo okwa li a wanifwa ngahelipi oshikando shotete? (b) Ongahelipi oshiwana shaKalunga sha wanifilwa omaxunganeko e na sha nokutungululwa kwoinima kunena?
6 Ovaprofeti Ovaheberi ova divilika lwoikando shi na sha nefimbo lokushitulula ile lokutungulula. * Jehova okwa li a udaneka okupitila movaprofeti ovo kutya ota ka peulula Ovajuda edu lavo, note ke li yadifa vali ovanhu, otali ka kala edu liwa, note ke va amena koilyani nokovatondi vavo. Okwa li a popya kutya edu lavo otali ka kala la fa oparadisa. (Jesaja 65:25; Hesekiel 34:25; 36:35) Komesho yaaishe, elongelokalunga la koshoka nosho yo otembeli oya li tai ka tungululwa. (Mika 4:1-5) Omaxunganeko oo okwa li a pa Ovajuda ovo va li moukwatwa eteelelo, nokwa li e va kwafela ve lididimike momukokomoko womido 70 odo va kala moukwatwa muBabilon.
7 Lwanima, efimbo lokutungulula osho la fiki. Ovajuda ovo va li va mangululwa moukwatwa waBabilon ova li va alukila kuJerusalem nova li va tungulula otembeli yaJehova. (Esra 1:1, 2) Jehova okwa li te ke va nangeka noupuna, nedu lavo ola li tali ka kala liwa nola punapala, shimha ashike tava kala va kanyatela kelongelokalunga la koshoka. Okwa li e va amena kovatondi nokoilyani oyo ya kala medu lavo oule womido omilongo. Kava li tuu va hafa okumona nhumbi Jehova a longifa eenghono daye dokushitulula! Ashike oiningwanima oyo otai ulike ashike kewanifo lotete lomaxunganeko e na sha nokutungululwa kwoinima. Ewanifo linene lexunganeko olo ola li tali ka ningwa “pomaxulilo omafiku,” pefimbo letu, eshi Omufyuululi wohamba David oo a kala a udanekwa nale ta ka nangekwa po. — Jesaja 2:2-4; 9:5, 6.
8 Diva konima eshi Jesus a nangekwa po e li Ohamba meulu mo 1914, okwa li a yandja elitulemo komhumbwe yopamhepo yovapiya vaKalunga ovadiinini vokombada yedu. Ngaashi ashike omufindani Omupersia wedina Kores a li a mangulula oshixupe shOvajuda moukwatwa waBabilon mo 537 K.O.P., Jesus okwa mangulula oshixupe shOvajuda vopamhepo, sha hala okutya, ovashikuli vaye, kenwefemo laBabilon shokunena, ouhamba wounyuni womalongelokalunga oipupulu. (Ovaroma 2:29; Ehololo 18:1-5) Elongelokalunga la koshoka ola hovela okutungululwa okudja mo 1919 okuyuka komesho, nOvakriste vashili ova kala noku li yambidida. (Malakia 3:1-5) Okudja opo, oshiwana shaJehova osha kala tashi mu longele motembeli yaye yopamhepo, sha hala okutya, elongekido laKalunga li na sha nelongelokalunga la koshoka. Omolwashike osho sha fimanenena kufye kunena?
Omolwashike okutungululwa kwelongelokalunga lashili kwa fimana?
9. Konima yefyo lovayapostoli, eengeleka dOukwakriste oda ninga po shike shi na sha nokulongela Kalunga, ndele Jehova okwa ninga po shike pefimbo letu?
9 Diladila shi na sha nondjokonona. Ovakriste vomefelemudo lotete ova li va hafela omanangeko noupuna mahapu opamhepo. Ndele Jesus nosho yo ovayapostoli vaye ova li va xunganeka kutya elongelokalunga lashili otali ka nyatekwa notali ka xula po. (Mateus 13:24-30; Oilonga 20:29, 30) Oukwakriste owa holoka po konima yefyo lovayapostoli. Ovawiliki vOukwakriste ova tambula ko omahongo neenghedindjikilile doshipaani. Ova imba yo ovanhu va ehene popepi naKalunga eshi hava ti kutya Omukwatatu, osho shidjuu kovanhu okuuda ko nokuhonga ovanhu va kale have lihokolola kovapristeri nokwiilikana kuMaria nosho yo ‘kovayapuki’ ve lili noku lili ponhele yokwiilikana kuJehova Kalunga. Mbela Jehova okwa li a ninga po shike konima yomafelemido eshi elongelokalunga la koshoka la li la nyatekwa? Nonande ounyuni kunena ou yadi oipupulu yopalongelokalunga nowa nyatekwa neenghedindjikilile dihe fi dopaKriste, Jehova okwa katuka onghatu opo a tungulule elongelokalunga la koshoka. Nopehe na okupopya hatu wedele, ohatu dulu okupopya kutya etungululo olo olimwe lomoiningwanima ya fimanenena oyo ya ningwa kunena.
10, 11. (a) Oparadisa yopamhepo oya kwatela mo oinima ivali ilipi, noinima oyo oye ku kuma ngahelipi? (b) Jehova okwa ongela ovanhu voludi lilipi moparadisa yopamhepo, nove na oufembanghenda woku ka mona shike?
10 Ovakriste vashili kunena otava hafele oparadisa yopamhepo. Oparadisa oyo oya kwatela mo shike? Oya kwatela mo oinima ivali ya fimana. Oshinima shotete osho elongelokalunga la koshoka lokulongela Kalunga kashili Jehova. Jehova okwe tu nangeka noupuna eshi e tu pa onghedi yelongelokalunga oyo inai kwatela mo nande oipupulu yasha noshili inai pengifwa. Okwe tu pa yo eendja dopamhepo. Osho otashi tu kwafele tu lihonge kombinga yaTate yetu womeulu, tu mu hafife notu ehene popepi naye. (Johannes 4:24) Oshinima oshitivali shi na sha noparadisa yopamhepo osha kwatela mo ovanhu. Ngaashi Jesaja a li a xunganeka, “pomaxulilo omafiku” Jehova okwa honga ovalongeli vaye va kale ve na ombili. Okwa xulifa po oita mokati ketu. Nonande inatu wanenena, okwe tu kwafela tu djale “omunhu mupe.” Oha nangeke yo noupuna eenghendabala detu moku tu pa omhepo yaye iyapuki, oyo hai imike mufye oiimati iwa. (Ovaefeso 4:22-24; Ovagalati 5:22) Ngeenge oho kala metwokumwe nomhepo yaKalunga, ou li shili oshitukulwa shoparadisa yopamhepo.
11 Jehova okwa ongela moparadisa oyo yopamhepo ovanhu vomaludi aeshe ovo e hole, sha hala okutya, ovo ve mu hole, ve hole ombili nove “shii omhumbwe yavo yopamhepo.” (Mateus 5:3, NW) Ovanhu ovo ove na oufembanghenda woku ka mona nghee Jehova ta ka shitulula oinima i na sha novanhu nosho yo edu alishe monghedi ikumwifi.
“Tala, aishe ohandi i shitukifa i ninge ipe”
12, 13. (a) Omolwashike taku tiwa kutya omaxunganeko e na sha neshitululo otaa ka wanifwa natango? (b) Elalakano laJehova li na sha nedu olilipi olo a li a popya muEden, nomolwashike okukala tu shii elalakano olo taku tu pe eteelelo li na sha nonakwiiwa?
12 Omaxunganeko mahapu e na sha neshitululo itaa wanifwa ashike meityo lopamhepo, ndele ota ka wanifwa yo meityo lolelalela. Pashihopaenenwa, Jesaja okwa shanga shi na sha nefimbo olo ovanaudu, oingudu, ovapofi neembolo tava ka velula, nefyo otali ka xulifwa po fiyo alushe. (Jesaja 25:8; 35:1-7) Omaudaneko oo kaa li a wanifwa meityo lolelalela muIsrael shonale. Ndele molwaashi otu wete nghee omaudaneko oo taa wanifwa meityo lopamhepo pefimbo letu, otu na omatomheno okwiitavela kutya monakwiiwa omaudaneko oo otaa ka wanifwa pauyadi meityo lolelalela. Osho otu shi shii ngahelipi?
13 MuEden, Jehova okwa li a yelifa nawa elalakano laye li na sha nedu olo kutya: Okwe li shita li kalwe kovanhu va hafa, ve na oukolele nova hangana. Adam naEva ova li ve na okufila oshisho edu nosho yo oinamwenyo aishe, nokuninga edu alishe oparadisa. (Genesis 1:28) Ndele hasho shi li ngaho kunena. Ashike otu na oushili kutya omalalakano aJehova ohaa wanifwa alushe. (Jesaja 55:10, 11) Jesus, oo e li Ohamba yOuhamba wopaMessias oyo ya nangekwa po kuJehova, oye ta ka etifa po Oparadisa oyo tai ka kala kombada yedu alishe. — Lukas 23:43.
14, 15. (a) Ongahelipi Jehova ta ka shitukifa oinima ‘aishe i ninge ipe’? (b) Onghalamwenyo otai ka kala ya tya ngahelipi mOparadisa, noshike wa teelela nodjuulufi shi ka ningwe?
14 Kala nee ngeno wa fa u wete edu alishe la ninga Oparadisa! Jehova okwa popya shi na sha nefimbo olo a ti: “Tala, aishe ohandi i shitukifa i ninge ipe.” (Ehololo 21:5) Natu ka taleni kutya eudaneko olo otali ka wanifwa ngahelipi. Ngeenge Jehova okwa mane okulongifa eenghono daye dokuhanauna mokuxulifa po onghalelo ei yoinima ya kulupa, otape ke uya “eulu lipe nedu lipe.” Osho osha hala okutya otapa ka kala epangelo lipe olo tali ka pangela okudja meulu oulikumwe mupe wovanhu kombada yedu, oo wa kwatela mo ovanhu ovo ve hole Jehova nohava longo ehalo laye. (2 Petrus 3:13) Satana neendemoni daye otava ka kala monghalo yokuhalonga sha oule womido eyovi. (Ehololo 20:3) Oule womido odo eyovi, ovanhu otava ka kala va manguluka ko kenyonauko, koutondwe nosho yo kenwefemo la nyika oshiponga loishitwa oyo yopamhepo. Nopehe na omalimbililo, emanguluko la tya ngaho otali ka kala oshinima shihokwifa.
15 Pefimbo olo, ohatu ka dula okufila oshisho opulaneta ei iwa ngaashi naanaa Kalunga a li e shi lalakanena pehovelo. Edu ola shitwa li na eenghono dokuliwapeka lo vene. Omeva omomafuta nosho omomilonga oo a nyatekwa otae ke liwapeka oo vene ngeenge osho she a nyateka osha xulifwa po; omutungilo wedu oo wa nyonaunwa koita otau ka kala u li nawa ngeenge oita oya xulifwa po. Itashi ka kala tuu shihafifa okulonga metwokumwe neemhango dopaushitwe dedu, noku li lundululila alishe moparadisa, oyo tai ka kala ya fa oshikunino shaEden omo tamu ka kala omiti di lili noku lili nosho yo oinamwenyo! Ponhele yokuxulifa po oinamwenyo nosho yo oimeno yonhumba, ovanhu otava ka kalafana nombili noishitwa aishe yokombada yedu. Nokuli nounona itava ka kala va tila oilyani. — Jesaja 9:5, 6; 11:1-9.
16. MOparadisa, eshitululo loinima otali ka kuma ngahelipi omunhu keshe omudiinini pauhandimwe?
16 Ohatu ka mona yo ouwa pauhandimwe pefimbo leshitululo lomonakwiiwa. Ovanhu ovo tava ka xupa puHarmagedon otava ka mona nghee ovanhu kombada yedu alishe tava ka velulwa pashikumwifilonga. Jesus ota ka longifa eenghono odo a pewa kuJehova opo a twikulule ovapofi, a fitulule omatwi eembolo nokuvelule oilema nosho yo ovo va nghundipala, ngaashi naanaa a li eshi ninga eshi a li kombada yedu. (Mateus 15:30) Ovanamido otava ka nyashuka notava kala ve na oukolele. (Job 33:25) Itava ka kala vali ve na eengadji, itava ka enda vali omwoodimba, omalutu avo otaa ka kala e na eenghono dounyasha. Ovanhu aveshe ovadiinini otava ka mona nghee oilanduliko youlunde nokuhawanenena tai ende tai kana po kanini nakanini. Itatu ka pandula tuu Jehova Kalunga omolweenghono daye dokushitulula dikumwifi! Paife natu yandjeni elitulemo koshinima shimwe osho tashi ka ningwa pefimbo leshitululo litunhula, osho tashi kumu omutima.
Ovafi otava ka alulilwa momwenyo
17, 18. (a) Omolwashike Jesus a li a pukulula Ovasadukai? (b) Oshiningwanima shilipi sha li she linyengifa Elia a pule Jehova a longife eenghono daye dokunyumuna?
17 Mefelemudo lotete O.P., ovawiliki vamwe vomalongelokalunga, ovo va li hava ifanwa Ovasadukai, kava li va itavela menyumuko. Jesus okwa li e va pukulula a ti: “Onye mwa puka, osheshi inamu shiiva omishangwa neenghono daKalunga.” (Mateus 22:29) Omishangwa otadi holola kutya Jehova oku na eenghono dokushitulula. Mbela otadi shi holola ngahelipi?
18 Diladila kwaasho sha li sha ningwa po pefimbo laElia. Omufiyekadi umwe okwa li a ukata okamonamati kaye ewifa oko olutu lako la li tali ongotele. Okamati oko oka li ka fya. Otashi dulika omuprofeti Elia, oo a li omweenda womufiyekadi oo, a li a haluka. Elia opo a hangwa a xupifa okaana oko kaha fye kondjala. Otashi dulika a li e hole neenghono okamatyona oko. Ina yako okwa li a nyemata neenghono. Okamati oko oko ka li hake mu dimbulukifa omushamane waye oo a fya. Otashi dulika yo a li ta diladila kutya omonamati waye ote ke mu fila oshisho ngeenge okwa kulupa. Omufiyekadi okwa li a nyika oluhodi neenghono te lipula kutya pamwe okwa handukilwa omolwenyono lonhumba olo a nyona monakudiwa. Elia ka li ta dulu okulididimikila oshiningwanima osho shinyikifa oluhodi. Okwa kufa ko nombili omudimba wokaana oo kuina yako oo a li e u ukata, ndele te u twala monduda yaye, nokwa pula Jehova Kalunga a nyumune okaana oko, e ka alulile momwenyo. — 1 Eehamba 17:8-21.
19, 20. (a) Abraham okwa li a ulika ngahelipi kutya okwa itavela kutya Jehova oku na eenghono dokushitulula, neitavelo laye ola li la kanghamena kushike? (b) Ongahelipi Jehova a li a pa Elia ondjabi omolweitavelo laye?
19 Elia haye a li omunhu wotete oo a itavela menyumuko. Omafelemido a tetekela, Abraham okwa li a itavela kutya Jehova oku na eenghono dokushitulula nokwa li e na etomheno liwa lokwiitavela ngaho. Eshi Abraham a li e na omido 100, ye Sara omido 90, Jehova okwa li a mwenyopaleka oilyo yavo yoludalo, noshikumwifilonga osho osha li sha dulifa Sara a dale okaana kokamati. (Genesis 17:17; 21:2, 3) Lwanima, eshi okaana ka kula, Jehova okwa li a pula Abraham e ka yambe po. Abraham okwa li a ulika kutya oku na eitavelo, molwaashi okwa li e lineekela kutya Jehova ota ka alulila momwenyo omonamati waye omuholike Isak. (Ovaheberi 11:17-19) Eitavelo olo la kola otashi dulika olo la li le linyengifa Abraham fimbo ina londa komhunda a ka yambe po Isak, a shilipaleke ovapiya vaye kutya ota ka aluka naye. — Genesis 22:5.
20 Molwaashi pefimbo opo Jehova okwa li a xupifa Isak, ka li a pumbwa oku mu nyumuna. Ndele moshinima shi na sha naElia, omonamati womufiyekadi okwa li a hangwa a fya oule wokafimbo kaxupi. Onghee Jehova okwa li a pa omuprofeti Elia ondjabi omolweitavelo laye eshi a nyumuna okaana oko. Opo nee Elia okwa li a yandja okamati oko kuina, nokwa li a popya eendjovo dihe fi kudimbuwa a ti: “Tala, omumwoye e nomwenyo”! — 1 Eehamba 17:22-24.
21, 22. (a) Omanyumuko oo a hokololwa mOmbibeli okwa ningwa nelalakano lashike? (b) Ovanhu ve fike peni tava ka nyumuka mOparadisa, na olyelye te ke va nyumuna?
21 Olo olo ehokololo lotete la popiwa mOmbibeli li na sha nanghee Jehova ha longifa eenghono daye dokwaalulila ovanhu momwenyo. Lwanima, Jehova okwa li yo a kwafela Elisa, Jesus, Paulus nosho yo Petrus va nyumune oonakufya. Doshili, ovanhu ovo va li va nyumunwa lwanima ova ka fya natango. Ndele nande ongaho, omahokololo oo Ombibeli otae tu kwafele tu kale tu na etimaumbwile li na sha noinima oyo tai ka ningwa monakwiiwa.
22 MOparadisa, Jesus ota ka dana onghandangala e li “enyumuko nomwenyo.” (Johannes 11:25) Ota ka nyumuna ovanhu omamiliyona mahapu, notava ka kala ve na omhito yokukala nomwenyo fiyo alushe mOparadisa kombada yedu. (Johannes 5:28, 29) Diladila yo kunghee ovanhu tava ka hangana vali nookaume kavo ovaholike nosho yo ovapambele vavo ovo va fya, nonghee tava ka papatelafana nehafo. Ovanhu aveshe otava ka tanga Jehova omolweenghono daye dokushitulula.
23. Ongahelipi Jehova a li a ulika eenghono daye monghedi ya tongomana, nongahelipi osho tashi tu pe eteelelo li na sha nonakwiiwa?
23 Jehova okwe tu shilipaleka kutya ota ka wanifa shili eudaneko li na sha nenyumuko. Jehova okwa ulika eenghono daye monghedi ya tongomana eshi a nyumuna Omona waye, Jesus, e li oshishitwa shomhepo oshinaenghono, noku mu ninga omutivali waye. Eshi Jesus a nyumunwa, okwa li e lihololela ovanhu omafele. (1 Ovakorinto 15:5, 6) Nokuli novanhu ovo va li inave mu itavela ova mona kutya okwa nyumuka shili. Jehova oku na shili eenghono dokunyumuna.
24. Omolwashike hatu dulu okukala nelineekelo kutya Jehova ota ka nyumuna oonakufya, neteelelo lilipi atusheni hatu dulu okuhafela?
24 Jehova ke na ashike eenghono dokunyumuna oonakufya, ndele okwa hala yo oku va nyumuna. Omulumenhu omudiinini Job okwa li a nwefwa mo a popye kutya Jehova okwa djuulukwa shili okunyumuna oonakufya. (Job 14:15) Mbela ku udite wa nanenwa kuKalunga ketu, oo a halelela okulongifa eenghono daye dokushitulula monghedi yopahole ya tya ngaho? Dimbuluka kutya enyumuko oli li ashike shimwe shomoilonga yokushitulula oyo Jehova ta ka longa. Eshi to ehene popepi elela naKalunga, kala to hafele alushe eteelelo li na ondilo olo kutya oto ka dula okumona nghee Jehova ta ka shitukifa ‘aishe i ninge ipe.’ — Ehololo 21:5.
^ okat. 3 ‘Omafimbo oo okushuna oinima aishe peenhele dayo’ okwa hovela eshi Ouhamba wopaMessias wa dikwa po, oo tau pangelwa komufyuululi wohamba idiinini David. Jehova okwa li a udanekela David kutya omufyuululi waye ota ka pangela fiyo alushe. (Epsalme 89:36-38) Konima eshi Ovababilon va hanauna po Jerusalem mo 607 K.O.P., kape na ohamba yopanhu yomepata laDavid ya kala kolukalwapangelo laKalunga. Jesus, oo e uyile kombada yedu, oye a li a fyuulula ouhamba waDavid nokwa ninga Ohamba oyo ya kala ya udanekwa nalenale eshi a nangekwa po e li Ohamba meulu.
^ okat. 6 Pashihopaenenwa, Moses, Jesaja, Jeremia, Hesekiel, Hosea, Joel, Amos, Mika nosho yo Sefanja, ova popya shi na sha nefimbo lokutungulula.
Lihonga shihapu
Elalakano laKalunga olashike li na sha nedu?
Mbela elalakano laKalunga li na sha neduparadisa oli na ngoo fiku li ka wanifwe? Ngeenge osho, otashi ka ningwa naini?